text:
CHIGAŴA 21
Yesu Wawuskika!
Yesu wakuwoneka ku ŵalondezgi ŵake kuti waŵasambizge na kuŵakhwimiska
ZUŴA lachitatu kufuma apo Yesu wakafwira, ŵanakazi ŵanyake awo ŵakaŵa ŵasambiri ŵake ŵakasanga kuti libwe ilo likaŵa pa mulyango wa dindi lasezgekera pamphepete, nakuti dindi likaŵa mwazi!
Pakawoneka ŵangelo ŵaŵiri. Munyake wakati, “Mukupenja Yesu wa ku Nazarete.” “Wali kuwuskika.” (Mariko 16:6) Mwambura kuchedwa, ŵanakazi ŵara ŵakachimbira kukaphalira ŵapositole. Ŵali mu nthowa, ŵakakumana na Yesu. Yesu wakati kwa iwo: ‘Kopa chara! Lutani, mukaphalire ŵabali ŵane, kuti ŵalute ku Galileya; ndipo kwenekura ndiko ŵamuniwona.’—Mateyu 28:10.
Zuŵa lenelira, ŵasambiri ŵaŵiri ŵakendanga kufuma ku Yerusalemu kuya ku muzi wakuchemeka Emausi. Munthu wachilendo wakalongozgana nawo ndipo wakafumba icho ŵakadumbiskananga. Munthu uyu wakaŵa Yesu uyo wakawuskika ku ŵakufwa, ndipo pakwamba ŵakamumanya yayi chifukwa cha umo wakawonekeranga. Na visko vyachitima, ŵakazgora kuti ŵayowoyanga vya Yesu. Munthu wachilendo wakamba kulongosora vinthu vya mu Malemba vyakukhwaskana na Mesiya. Mbunenesko nadi kuti Yesu wakafiska mauchimi ghakuyowoya za Mesiya makoraghene kwambura kusidako kanthu. * Ŵasambiri ŵakati ŵamanya kuti munthu wachilendo yura wakaŵa Yesu uyo wakawuskika kuŵa mzimu, iyo wakawonekaso chara.
Sono ŵasambiri ŵaŵiri ŵa Yesu ŵara ŵakawelera ku Yerusalemu. Kura ŵakasanga kuti ŵapositole ŵali mu nyumba ndipo milyango yikaŵa yakujalika. Apo ŵanthu ŵaŵiri aŵa ŵakalongosoranga ivyo vikaŵachitikira, Yesu wakawoneka. Sono ŵalondezgi ŵake ŵakatindikika chomene! Yesu wakafumba kuti, ‘Chifukwa wuli mukukayika mu mitima yinu?’ Kweniso wakati: ‘Kuli kulembeka kuti Khristu wazamusuzgika na kuwuka pakati pa ŵakufwa pa zuŵa lachitatu.’—Luka 24:38, 46.
Mazuŵa 40 kufuma apo wakawuskikira, Yesu wakawoneka ku ŵasambiri ŵake mu nthowa zakupambanapambana. Nyengo yinyake, wakawoneka ku ŵanthu ŵakujumpha 500! Iyi ndiyo yikwenera kuti yikaŵa nyengo iyo wakapelekera mulimo ukuru ku ŵasambiri wake, wakati: “Lutaninge mukazgore ŵanthu ŵa mitundu yose kuŵa ŵasambiri, . . . kuŵasambizga kusungilira vinthu vyose ivyo namulangulirani. Ndipo, wonani! Ine nili namwe mazuŵa ghose mpaka umaliro wa mgonezi.”—Mateyu 28:19, 20.
Pa ungano waumaliro pamoza na ŵapositole ŵake 11 ŵakugomezgeka, Yesu wakalayizga kuti: ‘Muzamupokera nkhongono para mzimu utuŵa wiza pa imwe, ndipo muzamuŵa ŵakaboni ŵane ku vigaŵa vyakutali chomene vya charu chapasi.’ (Milimo 1:8) Kufuma apo, Yesu wakakwelera kuchanya ndipo bingu likamusikizga.
—Yafuma pa Mateyu chipaturo 28; Mariko chipaturo 16; Luka chipaturo 24; Yohane chipaturo 20 na 21; 1 Ŵakorinte 15:5, 6.
^ ndime 6 Mungawona viyelezgero vya kufiskika kwa mauchimi gha Mesiya, uyo ni Yesu, a peji 17-19 mu kabuku aka kweniso peji 199-201 mu buku la Kasi Baibolo Likusambizgaci Comenecomene?
Manyani Vinandi
Ivyo Yesu Wakachita Apo Wakaŵa pa Charu Chapasi—Ivyo Yesu Wakachita Kaumaliro mu Yerusalemu (Chigaŵa 2)
Wonani tchati na mapu gha vyakuchitika kwambira pa Nisani 14 m’paka pa Iyara 25, mu 33 C.E.


c: text/html

text: 10 Ndipo nkhawona mungelo munyake wankhongono wakukhira kufuma kuchanya. Wakavungika na bingu, ndipo chiŵingavula chikaŵa pa mutu wake. Chisko chake chikaŵa nga ni dazi,+ ndipo malundi ghake ghakaŵa nga ni mizati ya moto.2 Mu woko lake wakaŵa na kamupukutu kambura kuzinga. Wakakanda lundi lake lamalyero pa nyanja, kweni lamazere pa charu.3 Ndipo wakachemerezga na mazgu ghakuru nga ni nkhalamu para yikuwuluma.+ Wakati wachemerezga, ŵaleza* 7+ ŵakayowoya mazgu ghawo.4 Sono nkhaŵa pafupi kulemba ivyo ŵaleza 7 ŵakayowoya, kweni nkhapulika mazgu kufuma kuchanya+ ghakati: “Jalira vinthu ivyo ŵaleza 7 ŵayowoya, ndipo kuvilemba yayi.”5 Mungelo uyo nkhamuwona kuti wimilira pa nyanja na pa charu wakawuskira woko lake lamalyero muchanya,6 ndipo wakalapa na Uyo Ngwamoyo muyirayira swii,+ uyo wakalenga kuchanya na vinthu ivyo vilimo, charu chapasi na vinthu ivyo vilimo, ndiposo nyanja na vinthu ivyo vilimo, wakati:+ “Kuŵengeso kuchedwa chara.7 Kweni mu mazuŵa agho mungelo wa 7+ wakaŵa pafupi kulizga mbata yake,+ chisisi chakupatulika+ icho Chiuta wakapharazga nga ni makani ghawemi ku ŵazga ŵake ntchimi+ chikafiskika.”8 Ndipo nkhapulika mazgu ghakufuma kuchanya,+ ghakayowoyaso nane kuti: “Luta, ukatore mupukutu wakujulika mu woko la mungelo uyo wimilira pa nyanja na pa charu.”+9 Ntheura nkhaluta kwa mungelo na kumuphalira kuti wanipe kamupukutu. Mungelo wakati kwa ine: “Tora na kurya,+ ndipo kakuŵinyiskenge mu nthumbo, kweni mu mulomo wako kanong’omerenge nga ni uchi.”10 Nkhatora kamupukutu mu woko la mungelo na kurya,+ ndipo mu mulomo wane kakanong’omera nga ni uchi.+ Kweni nkhati namara kurya, mu nthumbo mwane mukaŵinya.11 Ndipo nkhaphalirika kuti: “Ukwenera kuchimaso vya ŵanthu na mitundu na malulimi* kweniso mathemba ghanandi.”

robotstxt: allowed

filter: keep


text:
Ivyo Vingawovwira Nthengwa Kuŵa Yakukhora na Yachimwemwe
“Kwambura kuti Yehova wakuzenga nyumba awo ŵakuyizenga ŵakutokatoka waka.”—SAL. 127:1a.
1-3. Kasi ŵakutorana ŵakukumana na masuzgo wuli? (Wonani chithuzithuzi chakwamba.)
MWANALUME munyake uyo wakhala mu nthengwa kwa vyaka 38, wakati: “Usange mukuŵikapo mtima ndiposo mukukhumba kuti nthengwa yinu yendenge makora, Yehova wamutumbikaninge.” Nadi, ntchamachitiko kuti ŵafumu na ŵawoli ŵaŵe ŵakukondwa mu nthengwa yawo na kovwirana mu nyengo za masuzgo.—Zinth. 18:22.
2 Ndipouli, ntchachilendo yayi para ŵakutorana ŵakukumana na masuzgo chifukwa Baibolo likuti ŵaŵenge na “suzgo mu thupi lawo.” (1 Kor. 7:28) Chifukwa wuli vili nthena? Masuzgo gha zuŵa na zuŵa ghangapangiska kuti ŵakutorana ŵasuzgike maghanoghano. Chifukwa chakuti mbambura kufikapo, nyengo zinyake ŵafumu na ŵawoli ŵangakhuŵazgana ndipo ŵangatondeka kuyowoyeskana makora. (Yak. 3:2, 5, 8) Ŵakutorana ŵanandi ŵakutangwanika na ntchito kweniso kulera ŵana. Chifukwa chakuti ŵakusuzgika maghanoghano ndiposo ŵakuvuka chomene, ŵakuŵavya nyengo kuti ŵakhozge nthengwa yawo. Ŵangaleka kuchindikana na kutemwana chifukwa cha masuzgo gha ndalama, ulwali ndiposo masuzgo ghanyake. Kweniso nthengwa iyo yikuwoneka kuti njakukhora yingatimbanizgika chifukwa cha “milimo ya thupi” nga ni uzaghali, ukwakwa, maulwani, zawe, sanji, ukali, na mphindano.—Gal. 5:19-21.
3 Suzgo linyake ndakuti ŵanthu “mu mazuŵa ghaumaliro” agha mbakujitemwa kweniso mbambura kopa Chiuta. Nkharo izi zingananga nthengwa. (2 Tim. 3:1-4) Kweniso pali mulwani uyo wakukhumba kunanga nthengwa. Mpositole Petrosi wakutichenjezga kuti: “Mulwani winu, Dyabulosi wakuyingayinga nga ni nkhalamu yakuwuluma, wakukhumba kumilimitizga yunji.”—1 Pet. 5:8; Uvu. 12:12.
4. Kasi nthengwa yingaŵa yakukhora kweniso yachimwemwe? Longosorani.
4 Mfumu munyake ku Japan wakati: “Nkhasuzgika chomene maghanoghano chifukwa cha masuzgo gha ndalama. Muwoli wane nayo wakamba kusuzgika maghanoghano chifukwa chakuti nkhamuphalira yayi suzgo lane. Kweniso wakalwara chomene. Nyengo zinyake tikagazgananga chifukwa cha kusuzgika maghanoghano.” Mu nthengwa mungaŵa masuzgo agho tingaghagwentha yayi, ndipouli tingatondeka kughamazga yayi. Yehova wangawovwira ŵakutorana kuti nthengwa yawo yiŵe yakukhora na yachimwemwe. (Ŵazgani Salmo 127:1.) Tiyeni tidumbiskane vinthu 5 ivyo vingawovwira ŵakutorana kuti nthengwa yawo yiŵe yakukhora na yakukhaliska. Kweniso tiwonenge umo chitemwa chingakhozgera nthengwa.
YEHOVA WAŴE MU NTHENGWA YINU
5, 6. Kasi ŵafumu na ŵawoli ŵangachita wuli kuti Yehova waŵe mu nthengwa zawo?
5 Usange ŵakutorana mbakugomezgeka kweniso mbakujilambika kwa Yehova, nthengwa yawo yiŵenge yakukhora. (Ŵazgani Mupharazgi 4:12.) Ŵakutorana ŵangaŵika Yehova mu nthengwa yawo usange ŵakulondezga ulongozgi wake. Baibolo likuti: “Makutu ghinu tighapulike lizgu kunyuma kwinu, likuti, ‘Iyi ndiyo nthowa, endaninge mwa iyi,’ para mukupatukira ku woko lamalyero, panji ku lamazere.” (Yes. 30:20, 21) Mazuŵa ghano, ŵakutorana ‘ŵangapulika’ lizgu la Yehova usange ŵakuŵazgira lumoza Mazgu gha Chiuta. (Sal. 1:1-3) Ŵangakhozga nthengwa yawo usange nyengo zose ŵakuŵa na Nyengo Yakusopera ya Mbumba iyo njakukondweska na yakukhozga mwauzimu. Kweniso usange ŵakutorana ŵakulombera lumoza zuŵa lililose nthengwa yikuŵa yakukhora, ndiposo ŵazizipizgenge masuzgo gha charu Satana.
6 Gerhard wa ku Germany, wakati: “Nyengo yiliyose para tapambana maghanoghano, ulongozgi wa mu Mazgu gha Chiuta ukutovwira kuti tiŵe ŵakuzikira ndiposo kuti tigowokeranenge. Mikhaliro iyi njakuzirwa chomene kuti nthengwa yende makora.” Usange ŵakutorana ŵakufwilirapo kuchitira lumoza vinthu vyauzimu, ŵakutemwana chomene ndiposo ŵakuŵa paubwezi wakukhora na Chiuta.
ŴAFUMU LONGOZGANI MWACHITEMWA MBUMBA YINU
7. Kasi mfumu wakwenera kulongozga wuli mbumba yake?
7 Para mfumu wakulongozga makora, nthengwa yikuŵa yakukhora kweniso yachimwemwe. Baibolo likuti: “Mutu wa mwanalume waliyose ni Khristu; ndipo mutu wa mwanakazi ni mwanalume.” (1 Kor. 11:3) Kasi mazgu agha ghakung’anamurachi? Nga umo Yesu wakachitiranga na ŵasambiri ŵake, ndimo mfumu nayo wakwenera kuchitira na muwoli wake. Yesu wakaŵa wankhaza yayi, kweni nyengo zose wakaŵanga wachitemwa, walusungu, wakupulikiska, wakuzika ndiposo wakujiyuyura mu mtima.—Mat. 11:28-30.
8. Kasi mwanalume wakwenera kuchita vichi kuti muwoli wake wamutemwenge na kumuchindika?
8 Mfumu wakwenera yayi kuchichizga muwoli wake kuti wamuchindikenge. M’malo mwake ‘wakulutilira kukhala nayo mwakuyana waka, kwakuyana na kumanya, kumupa ntchindi nga ntchiŵiya chambura kukhora.’ (1 Pet. 3:7) Pa wumba ndiposo kwaŵekha, mfumu wakwenera kuyowoya na muwoli wake mwantchindi kweniso mwalusungu. Wangalongora kuti wakuzirwiska muwoli wake kwizira mu ivyo wakuyowoya na kuchita. (Zinth. 31:28) Usange mfumu wakulongora chitemwa, muwoli nayo wamutemwenge na kumupa ntchindi, ndipo Yehova watumbikenge nthengwa yawo.
ŴAWOLI JILAMBIKANI KU ŴAFUMU ŴINU
9. Kasi muwoli wangalongora wuli kuti ngwakujilambika?
9 Para tikutemwa Yehova na mtima wose tilondezgenge fundo zake ndiposo tijiyuyurenge ‘pasi pa woko lankhongono la Chiuta.’ (1 Pet. 5:6) Muwoli wangalongora kuti wakuchindika mazaza gha Yehova para wakukolerana na mfumu wake. Baibolo likuti: ‘Imwe ŵawoli, jilambikani ku ŵafumu ŵinu, pakuti ichi ntchakwenelera mu Fumu.’ (Kol. 3:18) Ni nyengo zose yayi apo muwoli wangakolerana na ivyo mfumu wake wasankha. Kweni usange ivyo mfumu wake wasankha vikuswa malango gha Chiuta yayi, muwoli uyo ngwakujilambika wakoleranenge nayo.—1 Pet. 3:1.
10. Chifukwa wuli ntchakuzirwa kuti muwoli wajilambikenge kwa mfumu wake?
10 Yehova wakuwona kuti mwanakazi ngwakuzirwa mu mbumba. Mwanakazi ni ‘munyake’ wa mwanalume. (Mal. 2:14) Usange mfumu na muwoli ŵakupanga vyakusankha, muwoli wakwenera kuyowoya mwantchindi maghanoghano ghake. Ndipouli wakwenera kulutilira kujilambika kwa mfumu wake. Mfumu wavinjeru wakutegherezga mwakupwelelera para muwoli wake wakuyowoya. (Zinth. 31:10-31) Para muwoli wakujilambika kwa mfumu wake, ŵakuŵa chimwemwe, ŵamtende ndiposo ŵakukolerana. Mfumu na muwoli ŵakuŵa ŵakukhorwa chifukwa ŵakukondweska Chiuta.—Efe. 5:22.
LUTILIRANI KUGOWOKERANA NA MTIMA WOSE
11. Chifukwa wuli kugowokerana nkhwakuzirwa?
11 Kuti nthengwa yikhaliske, ŵafumu na ŵawoli ŵakwenera kugowokerana. Usange mfumu na muwoli ŵakulutilira “kuzizipizgirana yumoza na munyake na kugowokerana na mtima wose,” ŵakukhozga ubwezi wawo. (Kol. 3:13) Ndipouli, nthengwa yingakhora yayi usange ŵakusunga vyakusingo. Kweni nthengwa yingakhora chomene usange ŵafumu na ŵawoli ŵakugowokerana nga umo Yehova wakuchitira.—Mika 7:18, 19.
12. Kasi chitemwa chikubenekelera wuli “wumba wa zakwananga”?
12 Chitemwa chanadi ‘chikukonthora uheni chara.’ Kweni ‘chitemwa chikubenekelera wumba wa zakwananga.’ (1 Kor. 13:4, 5; ŵazgani 1 Petrosi 4:8.) Ntheura usange tikutemwa ŵanji, tiŵagowokerenge zakwananga zawo nanga zingaŵa zinandi wuli. Mpositole Petrosi wakati wafumba Yesu kuti wakwenera kumugowokera kalinga munthu, Yesu wakazgora kuti: ‘M’paka makumi ghankhondi na ghaŵiri pachanya kankhondi na kaŵiri (77).’ (Mat. 18:21, 22) Apa Yesu wakang’anamuranga kuti palije mphaka ya unandi wa zakwananga izo Mkhristu wakwenera kugowokera munyake.—Zinth. 10:12. *
13. Kasi ŵakutorana ŵangachita wuli kuti ŵagowokeranenge?
13 Annette wakati: “Usange ŵakutorana ŵakugowokerana yayi, ŵakwamba kusungirana vyakusingo ndipo ŵakuleka kugomezgana. Ivi vingananga nthengwa. Kweni usange ŵakugowokerana, ŵakukhozga nthengwa na ubwezi wawo.” Usange mukukhumba kuti mugowokeranenge, wonani ivyo munyinu wakuchita makora ndipo muwongani. (Kol. 3:15) Para mukuchita nthena, muŵenge na mtende wa mtima, mukoleranenge, ndiposo Chiuta wamutemwaninge.—Rom. 14:19.
LONDEZGANI FUNDO YA YESU
14, 15. Kasi Yesu wakayowoya fundo wuli? Kasi fundo iyi njakuzirwa wuli mu nthengwa?
14 Waliyose wakukhumba kupika ntchindi. Mukukondwa usange ŵanji ŵakumutegherezgani na kuchindika maghanoghano ghinu. Kweni kasi muli kupulikapo munthu munyake wakuyowoya kuti, “Nane nimukhawuliskenge”? Nangauli nyengo zinyake pangaŵa vifukwa vyakupulikikwa vyakuchitira nthena, kweni Baibolo likutiphalira kuti: ‘Unganenanga, “Ndimuchitire umo iye wandichitira; ndimuwezgere kwakulingana na icho iye wachita.”’ (Zinth. 24:29) Nakuti Yesu wakayowoya fundo yiwemi chomene yakumazgira masuzgo. Fundo iyi njakuti: ‘Umo mukukhumbira kuti ŵanthu ŵamuchitirani, chitani mwakuyana waka kwa iwo.’ (Luka 6:31) Yesu wakang’anamuranga kuti ivyo ise tikukhumba kuti ŵanji ŵatichitire, ndivyo nase tikwenera kuŵachitira. Tikwenera kuwezgera uheni pa uheni yayi. Ntheura ivyo tikukhumba kuti munyithu mu nthengwa wachitenge ndivyo nase tikwenera kuchita.
15 Ŵakutorana ŵakukhozga ubwezi wawo usange ŵakumanyana makora. Mfumu munyake ku South Africa wakati, “Tayezga kulondezga Fundo ya Yesu mu nthengwa yithu. Mbunenesko kuti nyengo zinyake tikukhuŵazgana, kweni tikufwilirapo kuchindikana.”
16. Kasi ŵakutorana ŵakwenera kugega nkharo wuli?
16 Lekani kuphalira ŵanji maubudi gha munyinu panji kuyowoya ivyo munyinu wakutondeka kuchita makora. Kumbukani kuti nthengwa ntchiphalizgano yayi chakumanyira uyo ngwankhongono chomene, uyo wakukolomoka chomene, panji uyo wakuyowoya mazgu ghakulasa chomene. Unenesko ngwakuti, tose tili ŵambura kufikapo ndipo nyengo zinyake tikukhuŵazga ŵanji. Kweni palije chifukwa chakuti mfumu panji muwoli wakhozgere soni munyake panji kumutimba na mazgu ghakuŵaŵa.—Ŵazgani Zintharika 17:27; 31:26.
17. Kasi ŵafumu ŵangalondezga wuli Fundo ya Yesu?
17 Mu vyaru vinyake, ŵanalume awo ŵakutimba ŵawoli ŵawo ndiwo ŵanthu ŵakuti mbanalume nadi. Kweni Baibolo likuti: ‘Uyo wakuziwulika kukalipa ndi muwemi kwakuluska chinkhara.’ (Zinth. 16:32) Munthu wakwenera kufwilirapo chomene kuti waŵe ŵakujikora nga umo Yesu Khristu wakachitiranga. Mwanalume uyo wakuchitira nkhaza muwoli wake ni mwanalume wanadi yayi, ndipo wangataya ubwezi wake na Yehova. Wamasalimo Davide, uyo wakaŵa wankhongono kweniso wachikanga, wakati: ‘Kalipani, kweni muleke kwananga; yowoyani mu mtima winu pa vitara vinu ndipo mukhale chete.’—Sal. 4:4.
‘MUJIVWALIKE CHITEMWA’
18. Chifukwa wuli chitemwa ntchakuzirwa mu nthengwa?
18 Ŵazgani 1 Ŵakorinte 13:4-7. Chitemwa ntchakuzirwa chomene mu nthengwa. Baibolo likuti, ‘jivwalikani mtima wa chiwuravi, lusungu, kujichefya, kuzika na kukhomezga. Kweni padera pa vinthu vyose ivi, mujivwalike chitemwa, pakuti ntchakukakira chakufikapo cha umoza.’ (Kol. 3:12, 14) Ŵafumu na ŵawoli ŵakwenera kuŵa na chitemwa chakujipata nga ntcha Khristu, uyo wakaŵa wakunozgeka kufwira ŵanji. Usange mu nthengwa muli chitemwa chanthena ichi, yilutilirenge kuŵa yakukhora nanga pangaŵa masuzgo, nga nkhukhuŵazgana, matenda, kusoŵa ndalama, panji masuzgo ghakufuma ku ŵabali ŵathupi.
19, 20. (a) Kasi ŵafumu na ŵawoli ŵakwenera kuchita vichi kuti nthengwa zawo ziŵe zakukhora kweniso zachimwemwe? (b) Kasi mu nkhani yakulondezgapo tizamudumbiskana vichi?
19 Nthengwa yikwenda makora para ŵakutorana ŵakutemwana na kugomezgana. Para pawuka masuzgo ŵakwenera yayi kumazga nthengwa. Kweni ŵakwenera kufwilirapo kuti ŵakhozge ubwezi wawo. Ŵakutorana awo ŵakutemwana ndiposo ŵakutemwa Yehova, ŵakwenera kuŵikapo mtima kumazga masuzgo ghawo, pakuti ‘chitemwa chikutondeka chara.’—1 Kor. 13:8; Mat. 19:5, 6; Heb. 13:4.
20 Mu “nyengo zinonono” izi, ntchipusu yayi kuti nthengwa ziŵe zakukhora ndiposo zachimwemwe. (2 Tim. 3:1) Kweni Yehova wangawovwira kuti nthengwa ziŵe zakukhora. Ndipouli, ŵakutorana ŵakwenera kugega nkharo zawakawaka izo zazara chomene mu charu ichi. Mu nkhani yakulondezgapo, tizamudumbiskana ivyo ŵafumu na ŵawoli ŵangachita kuti ŵajivikilire ku nkharo izi.
^ ndime 12 Apo ŵakutorana ŵakufwilirapo kugowokerana na kumazga masuzgo gha mu nthengwa yawo, Baibolo likupeleka wanangwa kwa uyo wandabude wa kugowokera panji kupata uyo wachita uleŵi. (Mat. 19:9) Wonani vyakusazgirapo pa mutu wakuti “Ivyo Baibolo Likuyowoya pa Nkhani ya Kupatana na Kupatukana,” pa peji 219 m’paka 221 mu buku la “Citemwa ca Ciuta.”


text:
Chawanangwa Chapadera
PA Epulero 28, 2013, mu msumba wa Nagoya ku Japan, mukachitika ungano wapadera. Mubali Anthony Morris wa mu Wupu Wakulongozga wakapharazga vya buku liphya la Chijapanizi la mutu wakuti Makani Ghawemi Umo Wakalembera Mateyu (The Bible—The Gospel According to Matthew). Ŵanthu awo ŵakaŵapo pa ungano uwu, na ŵanyake awo ŵakachita kuwonelera pa vidiyo ŵakujumpha 210,000, ŵakakondwa chomene ndipo ŵakakuŵa mapi nyengo yitali.
Ŵakatola buku la Mateyu kufuma mu Baibolo la Mang’anamuliro gha Caru Ciphya na kupanga kabuku ka makani ghawemi ka mapeji 128. Kabuku aka nkhapadera chomene. Mubali Morris wakati kabuku aka kali “kulembekera ŵanthu ŵa ku Japan.” Kasi kabuku aka kakupambana wuli na mabuku ghanyake? Kasi ŵali kulembera ŵanjani? Kasi ŵanthu ŵayowoyapo vichi vya kabuku aka?
KASI KAKUPAMBANA WULI NA MABUKU GHANYAKE?
Ŵanthu ŵa ku Japan ŵakazizwa chomene umo ŵali kulembera kabuku ka Mateyu. Chijapanizi ŵakulemba munthowa ziŵiri. Ŵakulemba kufuma kumazere kuya kumalyero, kweniso kufuma kuchanya kukhira musi. Mabuku ghachoko waka ku Japan ghali kulembeka kufuma kumazere kuya kumalyero. Mabuku ghithu nawo ndimo ghakulembekera. Kweni kabuku aka kali kulembeka kufuma kuchanya kukhira musi kuyana na umo ŵakulembera manyuzipepara na mabuku ghanyake gha ku Japan. Ŵanthu ŵanandi ku Japan ŵakuti kabuku ka Mateyu nkhapusu kuŵazga. Muli mitu yichokoyichoko iyo yikovwira kusanga fundo zikuru kwambura suzgo.
Ŵabali na ŵadumbu ŵakamba kuŵazga kabuku ka Mateyu, ŵati ŵapokera waka. Mudumbu munyake uyo wali na vyaka vyakujumpha 80 wakati: “Naŵazga buku la Mateyu mu Baibolo kanandi waka. Kweni sono nkhupululikiska upharazgi wa pa Phiri wa Yesu umo ŵali kulembera mu kabuku aka.” Mudumbu munyake wakati: “Nati napokera waka kabuku ka Mateyu nkhamalizga kuŵerenga zuŵa leneliro. Nili kuzgoŵera kuŵerenga mabuku ghakulembeka kufuma kumazere kuya kumalyero, kweni ŵanthu ŵanandi kuno ku Japan ŵakutemwa mabuku agho ghalembeka kufuma kuchanya kukhira musi.”
KALI KULEMBEKERA ŴANTHU ŴA KU JAPAN
Chifukwa wuli kabuku Mateyu nkhapadera ku ŵanthu ŵa ku Japan? Ŵanthu ŵanandi ku Japan ŵakutemwa kuŵerenga Baibolo nangauli ŵakumanya vinandi yayi ivyo likusambizga. Ŵanthu ŵanyake ku Japan ŵandaliwonepo Baibolo, kweni pasono ŵakuŵerenga chigaŵa cha Baibolo ilo ni buku la Mateyu.
Chifukwa wuli ŵakasankha buku la Mateyu? Ŵanandi ku Japan para ŵapulika lizgu lakuti “Baibolo,” ŵakughanaghana vya Yesu Khristu. Ŵakasankha buku la Mateyu chifukwa likulongosora vya mbumba ya Yesu na umo wakababikira, Upharazgi wake wa pa Phiri, kweniso ivyo wakayowoya kuti vizamuchitika mu mazuŵa ghaumaliro. Nkhani izi ndizo ŵanthu ku Japan ŵakutemwa.
Ŵabali na ŵadumbu ku Japan ŵakamba kupeleka kabuku ka Mateyu para ŵakupharazga nyumba na nyumba kweniso para ŵakuwelerako ku ŵanthu ŵakunweka. Mudumbu munyake wakati: “Sono nili na mwaŵi kuphalira ŵanthu Mazgu gha Chiuta mu chigaŵa chithu. Nkhambapo kupeleka kabuku ka Mateyu dazi leneliro, ungano wati wamara.”
KASI ŴANTHU ŴAKUTI WULI NA KABUKU AKA?
Kasi ŵapharazgi ŵakuchita wuli pakupeleka kabuku ka Mateyu? Ŵanthu ŵanandi ku Japan ŵakughamanya makora mazgu ghakuti ‘chipata chichoko,’ ‘ngale panthazi pa nkhumba,’ ndiposo ‘kwenjerwa chara napachoko vya zuŵa lakulondezgapo.’ (Mat. 6:34; 7:6, 13) Kweni ŵakuzizwa para ŵamanya kuti Yesu Khristu ndiyo wakayowoya mazgu agha. Para ŵawona mazgu agha mu kabuku ka Mateyu, ŵanandi ŵakuti: “Nane nkhakhumbanga kuŵerenga Baibolo nanga kangaŵa kamoza pera.”
Para ŵapharazgi ŵawelerako kwa awo ŵakaŵapa kabuku ka Mateyu, ŵanandi ŵakuŵaphalira kuti ŵakambapo kuŵazga zuŵa leneliro. Ŵanyake ŵakuti ŵali kumalizga kale kuŵazga. Doda linyake la vyaka vyakujumpha 60 likati: “Nili kuŵazga kabuku aka kanandi waka ndipo nili kupembuzgika chomene. Nane nisambizgani kuti nilimanye makora Baibolo.”
Ŵabali na ŵadumbu ŵakupeleka kabuku ka Mateyu para ŵakupharazga mu tawuni. Mudumbu munyake wakapeleka kabuku ka Mateyu kwa mama munyake. Paumaliro mudumbu wakapeleka imelu adiresi yake kwa mama uyu. Pakati pajumpha ora limoza, mama yura wakalembera uthenga mudumbu na kumuphalira kuti wambapo kuŵazga kabuku ka Mateyu. Iyo wakakhumbanga kumanya vinandi. Sabata yikati yajumphapo, wakamba kusambira Baibolo. Nakalinga wakamba kuwungana.
Tumabuku twakujumpha 1,600,000, ŵali kutumizga ku mipingo ya Ŵakaboni ŵa Yehova ku Japan. Ŵabali na ŵadumbu ŵakugaŵira tumabuku tunandi mwezi uliwose. Mazgu ghakwamba mu kabuku aka ghakuti: “Tili na chigomezgo chose kuti para mwaŵazga kabuku aka, mulitemwenge chomene Baibolo.”


text:
Kasi Mukuwona Woko la Chiuta mu Umoyo Winu?
‘Woko la Yehova limanyikwenge ku ŵateŵeti ŵake.’—YES. 66:14.
SUMU: 65, 26
1, 2. Kasi ŵanthu ŵanyake ŵakumuwona wuli Chiuta?
ŴANTHU ŵanandi ŵakughanaghana kuti Chiuta wakutangwanika na vinthu vyake, ndipo nawo ŵakutangwanika na vinthu vyawo. Nakuti ŵanji ŵakuwona nga kuti Chiuta wakuŵikako mahara yayi ku masuzgo agho ŵanthu ŵakukumana nagho. Mwachiyelezgero, mu Novembala 2013, ku Philippines kukachitika chimphepo chikuru icho chikananga vinthu vinandi. (Super Typhoon Haiyan) Pamasinda pa chimphepo ichi, meya munyake wakati: “Chiuta wakwenera kuti wangutangwanika na vinthu vinyake.”
2 Ŵanthu ŵanyake ŵakughanaghana kuti Chiuta wakuŵawona chara. (Yes. 26:10, 11; 3 Yoh. 11) Ŵanthu aŵa ŵali nga ni awo mpositole Paulosi wakayowoya kuti: “Ŵakakhumba yayi kumumanya makora Chiuta.” Kweni “ŵakazura na ubendezi wose, kwananga, uryezi, [na] uheni.”—Rom. 1:28, 29.
3. (a) Kasi tikwenera kujifumba mafumbo wuli? (b) Kasi lizgu lakuti “woko” la Yehova kanandi likung’anamurachi?
3 Kasi ise tikumuwona wuli Yehova? Ise tikumanya kuti Yehova wakuwona chilichose icho tikuchita. Kweni kasi tikumanya kuti iyo wakutighanaghanira na kutovwira? Kasi tikumanya kuti tili mu gulu la ŵanthu awo Yesu wakati “ŵazamuwona Chiuta”? (Mat. 5:8) Kuti tisange mazgoro gha mafumbo agha, tiyeni tiwone ŵanthu ŵanyake awo Baibolo likuti ŵakawona woko la Chiuta na awo ŵakatondeka kuliwona. Kweniso tisambirenge umo chipulikano chingatovwilira kuti tiliwonenge makora woko la Yehova. Apo tikudumbiskana fundo izi, tikwenera kumanya kuti mu Baibolo lizgu lakuti “woko” la Chiuta, kanandi likung’anamura nkhongono za Yehova, izo wakovwilira ŵanthu ŵake na kuthereskera ŵalwani ŵake.—Ŵazgani Duteronome 26:8.
ŴAKATONDEKA KUWONA WOKO LA CHIUTA
4. Chifukwa wuli awo ŵakalimbananga na Ŵaisrayeli ŵakatondeka kuwona woko la Chiuta?
4 Ŵanthu ŵanyake mu nyengo yakale, ŵakaŵa na mwaŵi wakuwona na kupulika ivyo Chiuta wakachitira Ŵaisrayeli. Yehova wakathaska mwamunthondwe Ŵaisrayeli ku Eguputo, kufuma apo wakathereska mathemba agho ghakalimbananga nawo. (Josh. 9:3, 9, 10) Nangauli mathemba agho ghakaŵa kumanjiliro gha dazi kwa Yorodani ghakapulika na kuwona ivyo Chiuta wakachitira ŵanthu ŵake, kweni iwo ‘ŵakapangana kuti ŵarwe na Joshuwa na Israyeli.’ (Josh. 9:1, 2) Kweniso mathemba agha ghakawonanga woko la Yehova apo ghakachitanga nkhondo na Ŵaisrayeli. Yehova wakapangiska kuti ‘dazi limilire chete, mwezi nawo ukasezgeka chara, m’paka mtundu ukawezgera nduzga pa ŵalwani ŵake.’ (Josh. 10:13) ‘Yehova ndiyo wakazomerezga kuti mitima yawo yiŵe yinonono na kuwukira Israyeli.’ (Josh. 11:20) Kweni ŵalwani aŵa ŵakatondeka kumanya kuti Chiuta ndiyo wakulwera Ŵaisrayeli, ntheura ŵakathereskeka.
5. Kasi Ahabu wakakana kuzomerezga vichi?
5 Ahabu, themba liheni la Israyeli, nayo wakaŵa na mwaŵi wakuwona woko la Chiuta. Eliya wakaphalira Ahabu kuti: ‘Kuŵavyenge jumi panji vula, pekha para nazakayowoya.’ (1 Mathe. 17:1) Yehova ndiyo wakaphalira Eliya mazgu agha, kweni Ahabu wakatondeka kughagomezga. Pamasinda, Eliya wakalomba moto kufuma kuchanya uwo ukawotcha sembe yake, ndipo Ahabu wakawona moto uwu. Eliya wakayowoyaso kuti Yehova wamazgenge chilangalanga, ndipo wakaphalira Ahabu kuti: ‘Khiranga, vula yingakujalira.’ (1 Mathe. 18:22-45) Nangauli Ahabu wakawona vyose ivi, kweni nipera wakatondeka kuzomerezga kuti ivi vikachitika na nkhongono za Chiuta. Viyelezgero ivyo tadumbiskana, vyatisambizga fundo yakuti nyengo zose tikwenera kuwona umo woko la Yehova likugwilira ntchito.
ŴAKAWONA WOKO LA YEHOVA
6, 7. Kasi ŵanthu ŵanyake mu nyengo ya Joshuwa, ŵakamanyanga vichi vya Yehova?
6 Mathemba agho tadumbiskana ghakatondeka kuwona woko la Chiuta. Ndipouli, pakaŵa ŵanthu ŵanyake awo ŵakawona woko la Chiuta. Mwachiyelezgero, mu nyengo ya Joshuwa, mitundu yinandi yikalimbananga na Ŵaisrayeli, kweni Ŵagibiyoni ŵakachita phangano la mtende na Ŵaisrayeli. Ŵagibiyoni ŵakati: ‘Ŵateŵeti ŵinu ŵiza chifukwa cha zina la Yehova Chiuta winu, pakuti tili kupulika lumbiri lwake na vyose ivyo wakachita.’ (Josh. 9:3, 9, 10) Ŵagibiyoni ŵakamanya kuti Chiuta waunenesko ndiyo wakawovwiranga Ŵaisrayeli.
7 Rahabi nayo wakawona woko la Yehova. Wakati wapulika umo Yehova wakaponoskera Ŵaisrayeli, iyo wakaphalira mphachi ziŵiri za Israyeli kuti: ‘Nkhumanya kuti Yehova wamupaninge charu’ ichi. Nangauli Rahabi wakajiŵika pa ngozi, kweni wakagomezganga kuti Yehova waponoskenge iyo na ŵamunyumba yakwake.—Josh. 2:9-13; 4:23, 24.
8. Kasi Ŵaisrayeli ŵanyake ŵakalongora wuli kuti ŵakawona woko la Yehova?
8 Mwakupambana na ivyo Themba Ahabu likachita, Ŵaisrayeli ŵanyake ŵakawona woko la Yehova. Iwo ŵakamanya kuti moto uwo ukawotcha sembe ya Eliya ukafuma kwa Yehova. Apo moto wakufuma kuchanya ukawotchanga sembe ya Eliya, iwo ŵakati: ‘Yehova ndiyo ni Chiuta waunenesko!’ (1 Mathe. 18:39) Iwo ŵakajiwonera ŵekha milimo ya woko la Yehova.
9. Kasi tingaliwona wuli woko la Yehova?
9 Viyelezgero ivyo tadumbiskana vyatovwira kupulikiska ivyo mazgu ghakuti ‘kuwona Chiuta’ panji kuwona woko lake ghakung’anamura. Nase para tamumanya makora Chiuta, chiŵenge chipusu kuwona woko lake chifukwa ‘maso gha mtima withu,’ ghatovwirenge kuwona mikhaliro yake na ntchito zake. (Efe. 1:18) Nase tikukhumba kuwona makora umo woko la Yehova likugwilira ntchito. Kweni kasi tili na ukaboni wakuti Chiuta wakovwira ŵanthu?
IVYO WOKO LA CHIUTA LIKUCHITA
10. Kasi pali ukaboni wuli wakuti Yehova wakovwira ŵanthu mazuŵa ghano? (Wonani chithuzi chakwamba.)
10 Tili na ukaboni wakukwana uwo ukulongora kuti Yehova wakovwira ŵanthu. Kanandi tikupulika vya ŵanthu awo ŵakulomba kuti Chiuta waŵawovwire, ndipo wakuŵawovwira nadi. (Sal. 53:2) Mwachiyelezgero, apo Alani wakapharazganga pa chirwa chinyake ku Philippines, wakasanga mwanakazi pa nyumba yinyake. Mwanakazi uyu wakati wawona Alani, wakamba kulira. Alani wakati: “Pambere nindakumane na mwanakazi uyu, iyo wakalomba kwa Yehova kuti Ŵakaboni ŵakumane nayo. Apo wakaŵa msungwana, wakasambiranga Baibolo na Ŵakaboni ŵa Yehova, kweni wakaleka kusambira chifukwa wati watengwa wakasamukira ku chirwa ichi. Mwaluŵiro, Chiuta wakazgora ivyo wakalomba, ndipo mwanakazi uyu wakachitapo kanthu.” Pambere chaka chindamare, mwanakazi uyu wakabatizika.
11, 12. (a) Kasi Yehova wakovwira wuli ŵateŵeti ŵake? (b) Longosorani umo Chiuta wakawovwilira Ame.
11 Ŵateŵeti ŵanandi ŵa Chiuta ŵajiwonera ŵekha umo Yehova waŵawovwilira kuti ŵaleke kukhweŵa hona, kumwa munkhwala wakuzweteska wongo, ndiposo kuwonelera vithuzi vyamuziro. Ŵanyake paŵekha ŵakayezgapo kanandi waka kuti ŵaleke vizgoŵi viheni ivi, kweni ŵakatondeka. Ndipouli ŵakati ŵapempha kwa Yehova kuti waŵawovwire, wakaŵapa “nkhongono zakuluska zakawiro” ndipo paumaliro ŵakaleka vizgoŵi viheni ivi.—2 Kor. 4:7; Sal. 37:23, 24.
12 Yehova wakovwira ŵateŵeti ŵake kuti ŵazizipizge masuzgo. Mwachiyelezgero, Ame chikamuŵira chipusu yayi apo wakaŵa pa chirwa chinyake ku Pacific uko ŵakazenganga Nyumba ya Ufumu na nyumba ya ŵamishonale. Ame wakati: “Tikakhalanga mu kahotelo kachoko, ndipo zuŵa lililose tikendanga wapasi pakuluta uko tikagwiranga ntchito.” Iyo wakakhumbikwiranga kusambira mitheto ya ku malo agha. Kweniso ku malo agha, kukaŵa suzgo la magesi na maji. Ame wakayowoyaso kuti: “Zuŵa linyake nkhakalipira mudumbu munyake uyo tikagwiranga nayo ntchito. Nati nawera ku ntchito, njuŵi yane yikanisuzga chomene. Nkhalomba kwa Yehova kuti wanovwire. Apo nkhalombanga magesi ghakaŵa kuti ghazimwa.” Magesi ghakati ghiza, Ame wakatora Gongwe la Mulinda ilo likaŵa na nkhani izo zikadumbika pa ungano wa awo ŵamalizga masambiro gha Giliyadi. Gongwe ili likalongosora umo munthu wangachitira na mitheto yachilendo, phukwa, kweniso umo wangakhalira na ŵanthu ŵa mitundu yinyake. Gongwe ili likamovwira chomene Ame, ndipo wakati: “Nkhawona kuti Yehova wakayowoya nane usiku uwu. Ndipo wakanovwira kuti nilutilire kumuteŵetera.”—Sal. 44:25, 26; Yes. 41:10, 13.
13. Kasi pali ukaboni wuli wakuti Yehova wakovwira ŵateŵeti ŵake “pakuvikilira na kukhozgera makani ghawemi mwakuyana na dango”?
13 Yehova wakovwiraso ŵateŵeti ŵake “pakuvikilira na kukhozgera makani ghawemi mwakuyana na dango.” (Fil. 1:7) Maboma ghanyake ghakukanizga mulimo withu. Kweni kwamba mu chaka cha 2000, Ŵakaboni ŵa Yehova ŵawina milandu yakukwana 268. Ndipo pa milandu iyi, 24 yikaŵa ku khoti lakuvikilira wanangwa wa ŵanthu mu Europe. Uwu mbukaboni wakukwana wakuti palije munthu uyo wangalimbana na woko la Chiuta.—Yes. 54:17; ŵazgani Yesaya 59:1.
14. Kasi Yehova wakovwira wuli mulimo wa kupharazga ndiposo ubali withu wa pa charu chose?
14 Yehova ndiyo wakovwira mulimo wa kupharazga makani ghawemi uwo ukuchitika pa charu chose chapasi. (Mat. 24:14; Mil. 1:8) Kweniso Ŵakaboni ŵa Yehova mbakukolerana pa charu chose chapasi. Ndipo palije gulu linyake ilo ndakukolerana nthena. Nanga ni ŵanthu awo Mbakaboni yayi, ŵakuzomerezga fundo iyi, ndipo ŵakuyowoya kuti: “Chiuta wali nadi pakati pinu.” (1 Kor. 14:25) Tose pamoza nga mbateŵeti ŵa Yehova tili na ukaboni wakukwana wakuti Yehova wakutovwira. (Ŵazgani Yesaya 66:14.) Kasi namwe pamwekha mukugomezga kuti Yehova wakumovwirani? Kasi mukuliwona woko la Yehova mu umoyo winu?
KASI MUKULIWONA WOKO LA YEHOVA MU UMOYO WINU?
15. Chifukwa wuli nyengo zinyake tingatondeka kuwona woko la Yehova?
15 Kasi ni vichi ivyo vingatitondeska kuwona woko la Yehova mu umoyo withu? Masuzgo agho tikukumana nagho pa umoyo withu, ghangatitondeska kuwona woko la Yehova. Para tasangana na masuzgo tingamba kuluwa umo Yehova wakutovwilira. Mwachiyelezgero, Eliya wakaluwa umo Yehova wakamovwilira, ndipo wakachita wofi apo Fumukazi Yezebeli yikakhumbanga kumukoma. Baibolo likuti Eliya ‘wakapempha kuti wafwe waka.’ (1 Mathe. 19:1-4) Kasi Eliya wakeneranga kuchita vichi? Wakeneranga kuthemba Yehova.—1 Mathe. 19:14-18.
16. Kasi tingamuwona wuli Chiuta nga umo Yobu wakamuwonera?
16 Yobu nayo wakatondeka kuwona vinthu nga umo Chiuta wakuviwonera chifukwa cha masuzgo agho wakakumana nagho. (Job 42:3-6) Nga ni Yobu, pali vinandi ivyo tingachita kuti nase timuwonenge makora Chiuta. Kasi tikwenera kuchita vichi? Tikwenera kuŵerenga Baibolo na kughanaghanira ivyo Chiuta watichitira. Tingaŵa pafupi na Yehova usange tikusambira Baibolo. Ndipo nga ni Yobu, nase tiyowoyenge kuti: ‘Makutu ghane ghakapulikanga waka vya imwe, kweni sono namuwonani na maso ghane.’
17, 18. (a) Kasi tingamanya wuli kuti Yehova wakutovwira? (b) Longosorani umo Yehova wakawovwilira Sara wa ku Kenya.
17 Kasi tingaliwona wuli woko la Yehova? Mukumanya kuti Yehova ndiyo wakamovwirani kuti mumanye unenesko. Panji pamanyuma pa maungano muli kuyowoyapo kuti: “Nkhani iyi ŵalembera waka ine.” Panji nyengo yinyake mukawona umo Chiuta wakazgolera lurombo lwinu. Panji mukakhumbanga kusazgirako uteŵeti winu ndipo mukawona umo Yehova wakamovwilirani. Mwaŵanyake muli kuleka ntchito kuti muŵe na nyengo yinandi yakuteŵetera Chiuta, ndipo mwajiwonera mwekha umo lafiskikira layizgo lakuti: “Nikulekenge yayi napachoko.” (Heb. 13:5) Para tikuŵa maso mwauzimu, tiwonenge umo woko la Yehova likutovwilira.
18 Sara wa ku Kenya wakati: “Nkhalomba umo ningachitira na msambiri wane uyo wakaŵikangako mahara yayi ku ivyo tikasambiranga mu Baibolo. Nkhafumba Yehova kuti kasi nimuleke waka munthu uyu? Nkhati namara waka kulomba, nkhapulika foni yikuchema. Msambiri wane ndiyo wakimba foni iyi, ndipo wakaniphalira kuti tilutire lumoza ku maungano. Nkhani iyi yikanikondweska chomene.” Namwe para muli maso mwauzimu, muwonenge umo Yehova wakumovwilirani mu umoyo winu. Mudumbu Rona wa ku Asia, wakati: “Para tawona ivyo Yehova wakutichitira, timanyenge kuti wali nase ndiposo kuti wakutighanaghanira chomene.”
19. Kasi ni vichi ivyo vingatovwira kuti tiŵe mu gulu la awo ŵakuwona Chiuta?
19 Yesu wakati: “Mbakukondwa awo mbakutowa mu mtima, pakuti ŵazamuwona Chiuta.” (Mat. 5:8) Kasi mazgu ghakuti ‘kutowa mu mtima’ ghakung’anamurachi? Ghakung’anamura wunthu withu wakutowa wamukati. Tingaŵa na mtima wakutowa usange tikukana makhaliro ghose ghaheni. (Ŵazgani 2 Ŵakorinte 4:2.) Para tikulimbikira kukhozga ubwezi withu na Chiuta ndiposo kulongora makhaliro ghawemi, tiŵenge mu gulu la ŵanthu awo ŵakuwona Chiuta. Mu nkhani yakulondezgapo, tizamusambira umo chipulikano chingatovwilira kuti titeŵeterenge makora Yehova.


text:
Febuluwale 8-14
Nehemiya 5-8
Sumu 123 na Lurombo
Mazgu Ghakwamba (Mamin. 3 panji kuchepera apa)
MAZGU GHA CHIUTA MBUSAMBAZI
“Nehemiya Wakalaŵiliranga Makora Ŵanthu”: (Mamin. 10)
Neh. 5:1-7—Nehemiya wakapulikanga madandawuro gha ŵanthu na kuŵawovwira (w06 2/1 peji 29 ndime 2)
Neh. 5:14-19—Nehemiya wakaŵa wakujiyuyura, wakughanaghanira ŵanthu kweniso wamahara (w06 2/1 peji 30 ndime 5)
Neh. 8:8-12—Nehemiya wakasambizganga ŵanthu mazgu gha Chiuta (w06 2/1 peji 31 ndime 4)
-
Ivyo Tasambira: (Mamin. 8)
Neh. 6:5—Chifukwa wuli Sanbalat wakatuma “kalata yakujurajura” kwa Nehemiya? (w06 2/1 peji 29 ndime 3)
Neh. 6:10-13—Chifukwa wuli Nehemiya wakakana ivyo Shemaya wakamuphalira? (w07 7/1 peji 31 ndime 15)
Kasi ivyo naŵerenga mu Baibolo sabata iyi, vikunisambizgachi za Yehova?
Kasi nasambira fundo wuli mu Baibolo sabata iyi izo ningakaphalirako ŵanthu mu upharazgi?
-
Kuŵerenga Baibolo: Neh. 6:14–7:7a (Mamin. 4 panji kuchepera apa)
PHARAZGANI MWALUSO
Paulendo Wakwamba: (Mamin. 2 panji kuchepera apa) Chiyelezgero. Gaŵirani magazini ya Wukani! iyo yafuma sono. Pakugaŵira, mudumbiskane mutu wa pa chikopi. Panganani nayo ivyo muzamusambira para mwizaso.
Ulendo Wakuwelerako: (Mamin. 4 panji kuchepera apa) Chiyelezgero. Weleraniko kwa munthu uyo wakanweka na nkhani ya pa chikopi cha Wukani! iyo mukadumbiskana paulendo wakwamba. Panganani nayo ivyo muzamusambira para mwizaso.
Sambiro la Baibolo: (Mamin. 6 panji kuchepera apa) Yezgelerani umo mungasambilira Baibolo na munthu (bh peji 28 na 29, ndime 4 na 5)
UMOYO WACHIKHRISTU
Sumu 62
Kasi ‘Mukunwekera’?: (Mamin. 15) Nkhani. Yiyowoyeke na mulara. Yafuma mu Gongwe la Mulinda la Seputembala 15, 2014, peji 3 m’paka 6. Wonelerani vidiyo yakuti “Ŵabali—Nwekerani Mulimo Uwemi! iyo yili pa JW Broadcasting ya Disembala 2015. Longosorani chifukwa icho ŵabali ŵakwenera kunwekera, kweniso umo ŵangachitira. Chiskani ŵabali kuti ŵanwekerenge kuti ŵaŵe ŵakwenelera kuŵa ŵateŵeti ŵakovwira panji ŵalara.
Sambiro la Baibolo la Mpingo: cl mutu 25 ndime 17-21, na bokosi pa peji 259 (Mamin. 30)
Weleranimo Ivyo Mwasambira na Kuyowoyapo Mwakudumura Ivyo Muzamusambira Sabata Yikwiza (Mamin. 3)
Sumu 125 na Lurombo


text:
NKHANI YA PA CHIKOPI | KASI UMALIRO ULI PAFUPI?
Kasi “Umaliro” Ni Vichi?
Kasi mukughanaghana vichi para mwapulika mazgu ghakuti “umaliro uli pafupi”? Kasi mukughanaghana za muliska uyo wakukolomoka pakupharazga uku Baibolo lili mu mawoko? Panji kasi mukughanaghana za muchekuru wavimwembe uyo wimilira mumphepete mwa msewu uku wavwara mukhanjo na kupharazga kuti charu chimalenge? Ŵanyake ŵangafipa mtima, apo ŵanyake ŵangakayika panji kuseka para ŵapulika mazgu agha.
Baibolo likuti: “Umaliro wizenge.” (Mateyu 24:14) Umaliro uwu ukuchemekaso kuti “zuŵa likuru la Chiuta” kweniso “Haramagedoni.” (Uvumbuzi 16:14, 16) Ŵaliska ŵakutimbanizga ŵanthu, ntheura ŵanthu ŵanandi ŵakumanya yayi unenesko. Baibolo, ilo ni Mazgu gha Chiuta likulongosora makora pa nkhani iyi. Likutovwira kumanya usange umaliro uli pafupi. Kweniso likutiphalira umo tingachitira kuti tizakapone. Chakwamba, tiyeni tisuske dankha ivyo ŵanthu ŵakuyowoya, kufuma apo tiwone unenesko weneko pa nkhani iyi. Kasi Baibolo likuti “umaliro” ni vichi?
UMALIRO CHIKUNG’ANAMURA KUTI CHARU CHIZAMUPHYA NA MOTO YAYI.
Baibolo likuti: ‘Chiuta wali kuŵika malufura gha charu mwakuti chileke kusunkhunyika.’ (Salmo 104:5) Lemba ili na ghanyake ghakutisimikizgira kuti Chiuta wazamuparanyapo yayi charu, panji kuzomerezga ŵanthu kuti ŵachinangirethu.—Mupharazgi 1:4; Yesaya 45:18.
UMALIRO NI VINTHU IVYO VIZAMUCHITIKA WAKA MWANGOZI YAYI.
Baibolo likususka fundo yakuti umaliro uzamuchitika mwangozi waka. Chiuta wakumanyirathu nyengo iyo umaliro wizirenge. Baibolo likuti: ‘Vya zuŵa ilo panji ora palije munthu wakumanya, nanga mbangelo kuchanya nesi Mwana, kweni Ŵadada pera. Lutilirani kulaŵiska, muŵenge maso, pakuti mukumanya chara apo nyengo yakutemeka yikwizira.’ (Mariko 13:32, 33) Nadi, Chiuta ndiyo wakumanya “nyengo yakutemeka” apo umaliro wizirenge.
UMALIRO UZAMUCHITIKA CHIFUKWA CHA ŴANTHU PANJI VIMALIBWE VYAKUFUMA KUCHANYA YAYI.
Kasi ntchivichi icho chizamuchitika pa zuŵa laumaliro? Lemba la Uvumbuzi 19:11 likuti: ‘Nkhawona kuchanya kwajulika, ndipo wonani! hachi lituŵa. Ndipo uyo wakakhalapo wakuchemeka Wakugomezgeka na Waunenesko.’ Ndipo vesi 19 likulutizga kuti: ‘Ndipo nkhawona chikoko na mathemba gha charu chapasi na ŵankhondo ŵawo ŵakawungana pamoza kuti ŵarwe nkhondo na uyo wakakhala pa hachi na ŵankhondo ŵake.’ (Uvumbuzi 19:11-21) Panji ivyo vikuyowoyeka apa mungavipulikiska makora yayi, kweni fundo njakuti Chiuta wazamutuma ŵangelo kuparanya ŵaheni wose.
UNENESKO NGWAKUTI:
MABOMA GHOSE GHA ŴANTHU GHAZAMUPARANYIKA.
Baibolo likuti: ‘Chiuta wa kuchanya wati wimike uthemba [boma], uwo kuti wamkuparanyika chara muyirayira, panji mazaza ghake ghasidike ku fuko linyake chara. Wamkuteketa mauthemba ghose agha na kughamara kweni uwu uzamuŵako muyirayira.’ (Daniel 2:44) Lemba la Uvumbuzi 19:19 likuti ‘mathemba gha charu chapasi na ŵankhondo ŵawo’ ŵazamuwungana pamoza kuti ŵarwe nkhondo na uyo wakakhala pa hachi na ŵankhondo ŵake, ndipo ŵazamuparanyika.
NKHONDO, VIWAWA, NA NKHAZA VIZAMUMARA.
Baibolo likuti Chiuta ‘wazamurekeska nkhondo pa charu chose.’ (Salmo 46:9) Ndipo lemba la Zintharika 2:21, 22 likuti: ‘Ŵakunyoloka ŵazamukhala mu charu, na ŵawemi ŵakufikapo ŵazamukhalamo; kweni ŵaheni ŵazamudumulika mu charu, ndipo ŵaryarya ŵazamuzgulikamo.’ Lemba la Uvumbuzi 21:4, 5 likuti: ‘Wonani! Nkhupanga vinthu vyose kuŵa viphya.’
MATCHALICHI GHAUTESI GHAZAMUPARANYIKA.
Lemba la Yeremiya 5:31 likuti: ‘Zintchimi zikuchima utesi, na ŵapristi ŵakovwirana nawo; ŵanthu ŵane ŵakutemwa kuti kuŵe ntheura, kweni kasi muchitengechi para umaliro wiza?’ Ndipo lemba la Mateyu 7:21-23 likuti: ‘Ni waliyose chara uyo wakuyowoya kwa ine kuti, ‘Fumu, Fumu,’ wazamunjira mu ufumu wa kuchanya, kweni uyo wakuchita khumbo la Ŵadada awo ŵali kuchanya ndiyo. Ŵanandi ŵazamuyowoya kwa ine mu zuŵa lira, ‘Fumu, Fumu, asi tikachimanga mu zina linu, na kufumiska viŵanda mu zina linu, ndiposo kuchita milimo yankhongono yinandi mu zina linu?’ Penepapo nizamuŵaphalira pakweru kuti: Nkhamumanyani chara! Fumaniko kwa ine, imwe ŵakuchita uchikanamalango.’
AWO ŴAKUDEMWERA NA VYA CHARU ŴAZAMUPARANYIKA.
Yesu wakati: ‘Icho ŵanthu ŵeruzgikirenge ntchakuti, ungweru wiza mu charu kweni ŵanthu ŵatemwa chisi m’malo mwa ungweru, pakuti milimo yawo yikaŵa yiheni.’ (Yohane 3:19) Baibolo likulongosora ivyo vikachitika mu nyengo ya Nowa apo charu chikaparanyika. Likuti: ‘Charu icho chikaŵako nyengo yira chikaparanyika apo chikazura na maji. Kweni na mazgu gheneagha pera, machanya na charu chapasi ivyo viliko sono, vyaŵikikira moto, ndipo vikusungikira zuŵa la cheruzgo na la pharanyiko la ŵanthu ŵambura kopa Chiuta.’—2 Petrosi 3:5-7.
Wonani kuti ‘zuŵa la cheruzgo na la pharanyiko’ ilo likwiza ŵaliyaniska na ‘charu icho chikaŵako’ mu nyengo ya Nowa. Kasi ntcharu wuli icho chikaparanyika? “Ŵanthu ŵambura kopa Chiuta” panji kuti ŵaheni ndiwo ŵakaparanyika. Charu chapasi chikaparanyika yayi. Mwakuyana waka, pa zuŵa la cheruzgo la Chiuta ilo likwiza, ŵanthu ŵaheni ndiwo ŵazamuparanyika. Kweni ŵawemi ndiwo ŵazamupona nga umo vikaŵira na Nowa na banja lake.—Mateyu 24:37-42.
Charu chizamutowa chomene para Chiuta wazakaparanya ŵaheni wose. Ntheura ivyo Baibolo likuyowoya pa nkhani ya umaliro wa charu ni vyakukondweska. Kweni panji mungajifumba kuti: ‘Kasi Baibolo likuyowoya apo umaliro wizirenge? Kasi ungaŵa kuti uli pafupi chomene? Kasi ningachita wuli kuti nizakapone?’


text:
MUTU 15
Kuchitapo Kanthu Kuti Tisopenge Mwakufwatuka
1, 2. (a) Kasi muli na ukaboni wuli kuti muli ŵenekaya ŵa Ufumu wa Chiuta? (b) Chifukwa wuli Ŵakaboni ŵa Yehova ŵakuchitapo kanthu mwakuti ŵasopenge mwawanangwa?
KASI muli ŵenekaya ŵa Ufumu wa Chiuta? Enya, chifukwa ndimwe yumoza wa Ŵakaboni ŵa Yehova. Kweni muli na ukaboni wuli kuti muli ŵenekaya? Ukaboni wake ni pasipoti yayi, panji vikalata vya boma. Ukaboni ni umo mukuchitira pakusopa Yehova Chiuta. Para tikuti chisopa chaunenesko tikunena ivyo mukugomezga pera yayi. Tikwenera kuchita ivyo tikugomezga. Tikwenera kupulikira malango gha Ufumu wa Chiuta. Pa chilichose icho tikuchita, tikughanaghanira dankha icho Chiuta wakukhumba. Ndimo tikuchitira pakulera ŵana, na para talwara ndipo tikukhumba wovwiri ku chipatala.
2 Ndipouli, ni ŵanthu wose yayi ŵakutipulikiska para tikuchita ivyo vikukhumbikwa mwakuti tilutilire kuŵa ŵenekaya ŵa Ufumu wa Chiuta. Nyengo zinyake maboma ghakutijandizga kusopa, ndipo ghanyake ghakutikanizga. Ntheura pakuŵa ŵanthu ŵakujilambika kwa Khristu, tikuchitapo kanthu mwakuti tiŵe ŵanangwa kulondezga malango gha Khristu, Fumu yithu. Kasi ichi ntchakuzizika? Yayi. Kale napo, ŵanthu ŵa Yehova ŵakachitangapo kanthu kuti ŵasopenge mwawanangwa.
3. Kasi ŵanthu ŵa Chiuta ŵakaŵa mu ulwani wuli mu nyengo ya Fumukazi Esitere?
3 Mu nyengo ya Fumukazi Esitere, ŵanthu ŵa Chiuta ŵakenera kuchitapo kanthu kuti ŵaleke kuparanyika. Chifukwa? Nduna yikuru Hamani yikaphalira Themba Ahasuweru kuti Ŵayuda wose awo ŵakaŵa mukati mu mphaka za ufumu wa themba ŵakomeke chifukwa ‘malango ghawo [ghakaŵa] ghakupambana na gha ŵanthu ŵanyake wose.’ (Est. 3:8, 9, 13) Kasi Yehova wakaŵaleka ŵekha ŵateŵeti ŵake? Yayi, wakatumbika ivyo Esitere na Modekayi ŵakachita pakutolera nkhani iyi kwa themba kuti ŵanthu ŵa Chiuta ŵapone.—Est. 9:20-22.
4. Kasi tisambirenge vichi mu mutu uwu?
4 Mazuŵa ghano ke? Mu Mutu uwo wajumpha tikawona kuti nyengo zinyake ŵamazaza ŵakuwukira Ŵakaboni ŵa Yehova. Mu Mutu uwu tiwonenge ivyo maboma ghachita pakuyezga kutijandizga kusopa. Tiwonenge fundo zitatu: (1) kuvikilira wanangwa withu pakuŵa gulu lakumanyikwa makora na kusopa umo takhumbira, (2) kuvikilira wanangwa withu kuti para taluta ku chipatala ŵatovwirenge kuyana na ivyo tikusambira mu Baibolo (3) kuvikilira wanangwa wakuti ŵapapi ŵalerenge ŵana mu nthowa za Yehova. Pa fundo yiliyose, tiwonenge umo ŵenekaya ŵa Ufumu wa Khristu ŵachitira mwakuti ŵavikilire wenekaya wawo na umo Chiuta waŵatumbikira.
Kuŵa Gulu Lakumanyikwa
5. Chifukwa wuli ntchiwemi kuti Ŵakhristu ŵalembeskenge ku boma?
5 Kasi ntchakukhumbikwa nadi kuti Boma ndilo litizomerezge kusopa Yehova? Yayi, kweni para talembeska ku boma tikufwatuka kusopa. Tikufwatuka kuwungana mu Nyumba za Ufumu na Malo gha Ungano, kupanga na kuchemeska mabuku, kweniso tikupharazga makani ghawemi pakweru. Mu vyaru vinandi Ŵakaboni ŵa Yehova ŵali kulembeska ku boma, ndipo nawo mbakuzomerezgeka na dango kuchita milimo yawo. Kweni ŵakuchita wuli usange boma likuŵakanira kulembeska panji kuŵapoka wanangwa unyake?
6. Ni suzgo wuli yikasanga Ŵakaboni ku Australia m’ma 1940?
6 Australia. M’ma 1940, bwana mukuru wa charu cha Australia wakati Ŵakaboni ŵakughanaghana vyaŵekha pa nkhani ya nkhondo iyo yikachitikanga mu vyaka ivyo. Ntheura ŵakakanizgika kuchita milimo yawo. Ŵakatondekanga kuwungana na kupharazga pakweru, ŵakajara ofesi, ndipo boma likapoka Nyumba za Ufumu. Ukaŵanga mulandu kuŵa na buku lakuyowoya vya Baibolo. Ntheura ŵakasopanga mwakubisilizga vyaka vinandi. Kweni paumaliro vinthu vikasintha. Pa Juni 14, 1943, khoti Likuru mu Australia likawuskapo dango lakukanizga Ŵakaboni.
7, 8. Kasi ŵabali ŵithu ku Russia ŵakachita vichi kuti ŵasopenge mwawanangwa?
7 Russia. Boma ilo likaŵapo kale likakanizga Ŵakaboni ŵa Yehova kusopa. Kweni mu 1991 ŵakazomerezgeka kulembeska. Mwaŵi uwu ukajulika chifukwa vyaru ivyo vikaŵa mu Soviet Union vikagaŵikana, ntheura mu 1992 Ŵakaboni ŵa Yehova ŵakaŵaso chisopa chakumanyikwa. Kweni pakatora nyengo yayi, ŵanyake, chomenechomene ŵalara ŵa Tchalitchi la Orthodox, ŵakakwiya kuwona kuti ŵanthu ŵakuthilimukira mu mpingo withu. Ŵakaŵajulira milandu Ŵakaboni ŵa Yehova mwakulondezgana waka, ndipo yose pamoza yikakwana 5. Ivi vikachitika pakati pa 1995 na 1998. Pa milandu yose iyi, khoti likati pakaŵavya ukaboni wakuti tili ŵakubuda. Kweni ŵalwani ŵakalekapo waka yayi, ntheura mu 1998, ŵakajura mulandu unyake. Pakwamba Ŵakaboni ŵakatonda pa mulandu uwu, kweni ŵalwani ŵakasuska ivyo khoti likadumura na kuchita apilu, ntheura paumaliro Ŵakaboni ŵakatondeka pa mulandu uwu mu 2001. Kweni mulandu uwu ukawelera ku khoti mu Okutobala chaka chenechicho, ndipo pakudumura mu 2004, khoti likati wupu uwo Ŵakaboni ŵakalembeska umare mu Moscow, ndipo ŵakakanizgika kusopa.
8 Ntheura ŵanthu ŵakamba kusuzga Ŵakaboni. (Ŵerengani 2 Timote 3:12.) Ŵakaŵawofyanga na kuŵatimba wuwo. Ŵakaŵapokanga mabuku; kuŵakanizga kuchita renti panji kuzenga nyumba zakusoperamo. Ŵabali ŵithu ŵakasokwa chomene nyengo iyo. Mu 2001, Ŵakaboni ŵakadandawura ku European Court of Human Rights (ECHR), Khoti ilo likuvikilira wanangwa wa ŵanthu ku Europe. Mu 2004 ŵakalilongosolera vinyakeso Khoti ili. Mu 2010, khoti la ECHR likadumura mulandu. Likasanga kuti boma la Russia likuŵagololera waka Ŵakaboni ŵa Yehova. Likakana ivyo ghakadumura makhoti ghanyake, chifukwa pakaŵavya ukaboni wakuti Ŵakaboni ŵakaŵa ŵakubuda. Kweniso Khoti likati icho boma likachitira vyose ivi chikaŵa chakuti liŵapoke waka wanangwa Ŵakaboni. Ntheura Khoti likaŵazomerezgaso kusopa mwawanangwa. Ŵalara ŵa boma la Russia ŵakuchedwa kuchitapo kanthu pa ivyo Khoti likayowoya, ndipouli, ŵanthu ŵa Chiuta mu charu ichi ŵakhozgeka chifukwa cha ivyo vikadumulika na ECHR.
9-11. Kasi ŵanthu ŵa Yehova ŵakachita vichi ku Greece mwakuti ŵaŵe ŵanangwa kusopera lumoza? Kasi vili kumara wuli?
9 Greece. Mu 1983, Titos Manoussakis wakachita renti chipinda mu Heraklion, ku Crete, mwakuti Ŵakaboni ŵa Yehova ŵawunganengemo. (Heb. 10:24, 25) Kweni pakatora nyengo yayi, muliska wa Orthodox wakadandawura ku ŵalara ŵa boma kuti Ŵakaboni ŵakunanga kukumana mu chipinda icho. Chifukwa? Ŵati chifukwa chakuti vigomezgo vya Ŵakaboni vikupambana na vya tchalitchi la Orthodox. Boma likamba kufumbilira vya Titos na Ŵakaboni ŵanyake ŵatatu kuti ŵawone usange ŵali na milandu. Ŵakaŵalipiska na kuŵagwiliska jele myezi yiŵiri. Kweni pakuŵa ŵenekaya ŵa Ufumu wa Chiuta, Ŵakaboni ŵakawona kuti boma likananga kuchita ivi, chifukwa nawo ŵakaŵa ŵanangwa kusopa. Pa chifukwa ichi, ŵakadandawura ku makhoti, ndipo paumaliro nkhani yikafika ku ECHR.
10 Mu 1996, Khoti la ECHR likadumura mulandu, ndipo soni zikaŵakora awo ŵakatinkhanga chisopa chaunenesko. Khoti likati “Kuyana na dango la Greece, Ŵakaboni ŵa Yehova ‘ni mpingo wakumanyikwa.’” Ntheura ivyo ghakadumura makhoti ghachoko vikaŵa vyambura ntchito, chifukwa “kukaŵa kuŵapoka wanangwa wakuti ŵasopenge.” Kweniso Khoti likati boma lilije udindo wakuti lisandenge vigomezgo vya chisopa panji kuwona usange ivyo chikuchita ni vyakwenelera.” Ntheura chilango cha Ŵakaboni chikamara, ndipo ŵakambaso kusopa mwakufwatuka.
11 Nangauli mulandu uwu ukenda makora, kweni vinthu vikasintha yayi mu Greece. Mu 2012, mu tawuni ya Kassandreia khoti linyake likadumura mulandu wanthena uwu, uwo ukatora vyaka 12. Uyo wakadandawura pa mulandu uwu wakaŵa muliska wa tchalitchi la Orthodox. Mphara ya Boma, ilo ni khoti likuru chomene mu charu ichi likakhalira kumanyuma ŵanthu ŵa Chiuta. Khoti likayowoya kuti lachita nthena chifukwa charu cha Greece chikuŵapa wanangwa ŵanthu ŵake kuti ŵasopenge. Kweniso likasuska ivyo ŵakudandawura ŵakatemwanga kuyowoya, vyakuti Ŵakaboni ŵa Yehova ni mpingo wambura kumanyikwa makora. Khoti likati: “Ŵakaboni ŵa Yehova ŵakuphalira ŵanthu vigomezgo vyawo.” Ŵakhristu mu mpingo wa Kassandreia mbakukondwa chifukwa sono ŵakuwungana mu Nyumba ya Ufumu yawo na yawo.
12, 13. Kasi boma la France ‘likata wuli suzgo mu zina la dango’? Kasi vili kumara wuli?
12 France. Ŵanyake awo ŵakutinkha ŵanthu ŵa Chiuta ‘ŵakwata suzgo mu zina la dango.’ (Ŵerengani Salimo 94:20.) M’ma 1990, ŵakuwona vya misonkho mu France ŵakamba kuwona umo chikwendera chuma cha wupu wa Ŵakaboni ŵa Yehova (Association Les Témoins de Jéhovah), uwo ngwakumanyikwa makora ku boma. Nduna ya boma iyo yikakhwaskika na nkhani iyi yikavumbura icho boma likachitiranga ivi, yikati: “Tingajara wupu uwu panji kumupani milandu . . . iyo yingatimbanizga ntchito zinu mu charu chithu, panji mungalekerathu waka.” Nangauli ŵakasanga kuti vyose vikwenda makora, ŵalara ŵa boma ŵakati wupu wa Ŵakaboni ŵa Yehova wambe kupeleka msonkho ukuru chomene. Ivi vichitikenge nadi, mphanyi ŵabali ŵithu ŵakajara waka ofesi na kuguliska nyumba izo zikaŵapo kuti ŵapeleke msonkho uwu. Nangauli vikaŵa nthena, ŵanthu ŵa Chiuta ŵakathera yayi. Ŵakaboni ŵakaluta ku khoti na nkhani iyi, ndipo paumaliro ŵakadandawura ku ECHR mu 2005.
13 Khoti likadumura mulandu uwu pa Juni 30, 2011. Ilo likati ŵanthu mbanangwa kusopa, ntheura boma lilije mazaza ghakuti liwonenge usange ivyo chisopa chikugomezga panji kuchita ni vyakwenelera, kupaturako usange pali vifukwa vyanadi. Kweniso Khoti likati: “Icho boma likakhumbanga pakulipiska wupu uwu ntchakuti liwupoke chuma chake, ndipo Ŵakaboni wose ŵaleke kufwatuka pakusopa. Khoti likakolerana chimoza na kukhalira kumanyuma Ŵakaboni ŵa Yehova. Boma likawezgera wupu wa Ŵakaboni ŵa Yehova msonkho uwo likapoka na kusazgirapo zapachanya, ndipo ŵanthu ŵa Yehova ŵakakondwa chomene. Kweniso pakwamba boma likapoka maofesi gha Ŵakaboni ŵa Yehova, ndipo nagho likawezga.
Mungalombera ŵabali na ŵadumbu awo boma likuŵakanizga kusopa
14. Kasi mungaŵawovwira wuli ŵabali kuti ŵasopenge mwawanangwa?
14 Nga umo vikaŵira na Esitere na Modekayi, ŵanthu ŵa Yehova mazuŵa ghano ŵakuvikilira wanangwa wakuti ŵasopenge mwakuyana na umo Chiuta wakukhumbira. (Est. 4:13-16) Kasi namwe mungawovwirapo? Enya. Mungalombera ŵabali na ŵadumbu awo boma likuŵakanizga kusopa ndipo ŵakudandawura ku khoti kuti vinthu vinyoloke. Malurombo agha ghakovwira chomene ŵabali na ŵadumbu ŵithu awo ŵali mu suzgo. (Ŵerengani Yakobe 5:16.) Kasi Yehova wakuzgora malurombo agha? Enya, wakuzgora, lekani makhoti ghakutikhalira kumanyuma.—Heb. 13:18, 19.
Para Taluta ku Chipatala
15. Chifukwa wuli ŵanthu ŵa Chiuta ŵakukana ndopa?
15 Mu Mutu 11 tikasambira kuti ŵenekaya ŵa Ufumu wa Chiuta ŵasambira ivyo Baibolo likuyowoya pa nkhani ya ndopa. Pa chifukwa ichi, ŵakuziŵizga ndopa. Ŵakukana kuchita ivyo ŵanandi ŵakuchita nazo. (Gen. 9:5, 6; Lev. 17:11; ŵerengani Milimo 15:28, 29.) Nangauli tikukana kupokera ndopa, khumbo lithu ndakuti ŵatovwirenge makora ku chipatala, ise pamoza na ŵabali ŵithu, chikuru ŵatovwira mwakuyana na malango gha Chiuta. Makhoti ghakuru chomene mu vyaru vinandi ghakumanya kuti ŵanthu mbanangwa kuzomera panji kukana nthowa yakuchizgira chifukwa cha njuŵi panji ivyo ŵakugomezga. Kweni mu vyaru vinyake ŵanthu ŵa Chiuta ŵakusanga suzgo pa nkhani iyi. Tiyeni tiwone.
16, 17. Kasi ŵakachita nayo wuli mudumbu withu ku Japan apo ŵakamovwiranga ku chipatala? Kasi Chiuta wakazgora wuli malurombo ghake?
16 Japan. Misae Takeda, mama wa vyaka 63 wakakhumbikwiranga opareshoni yikuru. Pakuŵa mwenekaya wa Ufumu wa Chiuta, wakalongosolera dokotala kuti wamovwire kwambura ndopa. Kweni pakati pajumpha myezi, wakapulika kuti ŵakamupa ndopa pa nyengo ya opareshoni. Wakawona kuti ŵamubudira na kumupusika, ntheura Mudumbu Takeda wakakaka madokotala mu Juni 1993. Nangauli wakaŵa wakuzika, kweni wakaŵa na chipulikano chakukhora. Wakayowoya ukaboni wake mwachikanga panthazi pa ŵanthu ŵanandi mu khoti. Wakimilira nyengo yitali, kujumpha ora limoza, nangauli wakaŵa mulwarilwari. Mwezi umoza kufuma apo wakalutira ku khoti kaumaliro, mudumbu uyu wakafwa. Nase tikudokera kuŵa na chikanga kweniso chipulikano chanthena. Iyo wakati wakaŵeyeleranga Yehova kuti wamutumbike pa mulandu uwu. Wakaŵa na chigomezgo chose kuti Chiuta wamuzgorenge. Kasi wakazgora nadi?
17 Vyaka vitatu kufuma apo Mudumbu Takeda wakafwira, Khoti Likuru Chomene mu Japan likadumura kuti ŵakabuda nadi kumupa ndopa mwakupambana na khumbo lake. Khoti likadumura mulandu uwu pa Febuluwale 29, 2000. Likati munthu “ni mwanangwa kusankha” umo ŵangamovwilira, ndipo “ntchakuzirwa kupulikira.” Tikuwonga kuti Mudumbu uyu wakalimbikira kuvikilira wanangwa wakuti munthu waŵenge mwanangwa kusankha umo ŵangamovwilira ku chipatala mwakuyana na njuŵi yake. Ntheura Ŵakaboni ku Japan mbanangwa kupokera wovwiri ku chipatala kwambura kopa kuti ŵaŵapenge ndopa.
18-20. (a) Kasi Khoti Likuru Chomene mu Argentina lawovwira wuli kuti ŵanthu ŵaŵenge ŵanangwa kukana ndopa para ŵali na kadi? (b) Pa nkhani ya ndopa, tingalongora wuli kuti tikupulikira Khristu pakuŵa Themba?
18 Argentina. Kasi ŵenekaya ŵa Ufumu ŵanganozgekera wuli kuti nanga ŵangatondeka kuyowoya, dokotala waŵawovwire mwakuyana na khumbo lawo? Tingayegha chikalata chakuzomerezgeka icho chingatiyowoyera para vyasuzga nga umo wakachitira Pablo Albarracini. Mu Meyi 2012, ŵankhungu ŵakakhumbanga kumwibira ndipo ŵakamulasa na futi kanandi waka. Ŵanthu ŵakamutolera ku chipatala, kweni mweneko wakamanyanga yayi icho chikuchitika. Wakaŵa kuti wangayowoya yayi kuti wakukana ndopa. Kweni wakaŵa na kadi ilo wakasayina vyaka vinayi pambere ivi vindachitike. Kuyana na umo wakaŵira, madokotala ghanyake ghakati wakakhumbikwiranga ndopa, ndipouli, wose ŵakakolerana kuti ŵapulikire ivyo mwenecho wakakhumbanga. Kweni awiske, awo Mbakaboni yayi, ŵakatora chikalata ku khoti chakuzomerezga madokotala kumupa ndopa mwakupambana na khumbo lake.
19 Loya uyo wakimira muwoli wa Pablo wakachita apilu mwaluŵiro. Mu maora ghachoko waka, khoti likasuska ivyo likadumura khoti lichoko na kuyowoya kuti ŵalondezge ivyo mulwari wakukhumba. Awiske Pablo ŵakadandawura ku Khoti Likuru Chomene mu charu ichi. Ndipouli, Khoti Likuru Chomene nalo likawona kuti pakaŵavya “chifukwa chakukanira ivyo [vikalembeka mu kadi la Pablo vyakuti ŵaleke kumupa ndopa], chifukwa wakamanyanga ivyo wakuchita pakulemba ivi, nakuti wakaŵa mwanangwa kuchita nthena.” Kweniso Khoti likati: “Munthu mulara waliyose wangalemberathu ivyo wakukhumba kuti madokotala ghachite, kweniso wangakana panji kuzomera ivyo madokotala ghayowoya . . . Ntheura uyo wakumovwira wakwenera kupulikira.”
20 Mubali Pablo Albarracini wali makora sono. Iyo na muwoli wake mbakukondwa kuti ŵakasayina makadi ghakuyowoya vya umoyo wawo. Ntchipusu kusayina, ndipouli, uwu mbukaboni wankhongono wakuti ŵakupulikira Khristu, uyo ni Themba la Ufumu wa Chiuta. Kasi imwe na ŵamunyumba yinu muli kusayina makadi?
21-24. (a) Kasi vikenda wuli kuti Khoti Likuru Chomene mu Canada lidumure icho dokotala wakwenera kuchita pakovwira ŵawukirano, kweniso pa nkhani ya ndopa? (b) Kasi nkhani iyi yikuŵakhozga wuli ŵawukirano awo ŵakuteŵetera Yehova?
21 Canada. Makhoti mu charu ichi ghakumanya kuti ŵapapi mbanangwa kusankha umo dokotala wangawovwilira ŵana ŵawo. Nakuti nyengo zinyake makhoti ghakuzomerezga kuti mwana uyo wakumanya icho wakuchita wayowoye yekha umo dokotala wangamovwilira. Ndivyo wakachita April Cadoreth. Apo wakaŵa na vyaka 14, ŵakamugoneka mu chipatala chifukwa ndopa zikendanga makora yayi mu thupi. Pambere wandize ku chipatala, wakalemberathu kadi la Mazaza gha Mwimiliri pa Umoyo Wane, ndipo wakalembapo kuti ŵaleke kumupa ndopa nanga vingasuzga. Dokotala uyo wakamovwiranga wakazerezga ivyo April wakalemba na kupempha khoti kuti lizomerezge kumupa ndopa. Ŵakamupa ndopa mwakupambana na ivyo wakakhumbanga. April wakati ivyo ŵakachita apa vikayana waka na kumukolelera.
22 April na ŵapapi ŵake ŵakadandawura ku makhoti kuti urunji uwoneke. Pakati pajumpha vyaka viŵiri, mulandu uwu ukafika ku Khoti Likuru Chomene mu Canada. Nangauli April wakamangara, dango la charu cha Canada lindasinthe pa nkhani ya kovwira ŵalwari. Ndipouli, Khoti likadumura kuti ŵamuwezgere April ndalama izo wakanangira pa mulandu uwu. Kweniso likamukhalira kumanyuma April, na kuŵapa wanangwa ŵana wose awo ŵangakhumba kusankha ŵekha umo dokotala wangaŵawovwilira. Khoti likati: “Ŵawukirano ŵa vyaka 16 kukhilira pasi ŵakwenera kuzomerezgeka kuyowoyapo na kulongora kuti mbakukwana kusankha ŵekha umo dokotala wangaŵawovwilira, kweniso kuti ŵakumanya icho ŵakuchita.”
23 Khoti Likuru likawovwira chomene apa. Likafwatura ŵawukirano awo ŵakumanya icho ŵakuchita kuti ŵayowoyenge ŵekha pa nkhani izi. Pambere mulandu uwu undadumulike, khoti likaŵa na mazaza kuzomerezga dokotala kuti wachite chilichose icho layowoya pakovwira muwukirano uyo wandakwaniske vyaka 16. Kweni Khoti Likuru likati ladumura mulandu uwu, palije khoti ilo lingazomerezga dokotala kovwira muwukirano kwambura kumupa dankha mwaŵi mwakuti nayo walongore kuti wakumanya icho wakuchita.
“Nili wakukondwa chomene chifukwa nkhawovwira kuti zina la Chiuta lichindikike, kweniso kulongora kuti Satana ni mutesi”
24 Kasi chikaŵa chakwenelera nadi kumbwata na nkhani iyi ku makhoti vyaka vitatu? April wakuti “Enya.” Sono wali makora ndipo ni mupayiniya. Iyo wakuti: “Nili wakukondwa chomene chifukwa nkhawovwira kuti zina la Chiuta lichindikike, kweniso kulongora kuti Satana ni mutesi.” Uwu mbukaboni wakuti ŵawukirano nawo ŵangachita chikanga na kulongora kuti mbenekaya nadi ŵa Ufumu wa Chiuta.—Mat. 21:16.
Kulera Ŵana mu Nthowa za Yehova
25, 26. Ntchivichi chikuchitika nyengo zinyake para ŵapapi ŵapatana?
25 Yehova wali kuŵapa ntchito ŵapapi kuti ŵasambizge ŵana nthowa zake. (Doto. 6:6-8; Efe. 6:4) Ntchito iyi njikuru, nakuti yingaŵa yinonono para ŵapapi ŵapatana. Ŵapapi ŵangapambana maghanoghano pakulera ŵana. Uyo ni Kaboni wa Yehova wangawona kuti ntchakuzirwa kuŵasambizga fundo Zachikhristu, kweni uyo ni Kaboni yayi wangasuska. Nanga vingaŵa nthena, mupapi uyo ni Kaboni wakumanya kuti nangauli nthengwa yili kumara, wose mbapapi.
26 Mupapi uyo ni Kaboni yayi wangapempha ku khoti kuti ŵana ŵakhalenge na iyo mwakuti waŵasambizge chisopa icho wakukhumba. Ŵanyake ŵakuti ŵana ŵanganangika para ŵangalereka na mupapi uyo ni Kaboni wa Yehova. Ŵakuti vinandi vingaŵapamba ŵana, nga kukumbukira mazuŵa ghakubabikira na maholide. Kweniso ŵakuti para mwana wangalwara mwamabuchi, ndikuti wangapokera yayi ndopa, ntheura wangafwa. Kweni makhoti ghanandi ghakughanaghanira icho chingaŵa chakovwira kwa mwana, kuluska kusanda chisopa cha mupapi. Tiyeni tiwone.
27, 28. Kasi Khoti Likuru Chomene mu Ohio likadumura wuli nkhani yakuti mwana wanganangika para wangalereka na Ŵakaboni ŵa Yehova?
27 United States. Mu 1992 Khoti Likuru Chomene mu Ohio, likeruzga mulandu. Dada uyo wakaŵa Kaboni yayi, wakati mwana wake msepuka wanganangika para wangalereka na mama wake, uyo wakaŵa Kaboni. Khoti lichoko likazomerezga ivyo wakapempha dada uyu na kumupa mwana. Nyina wa mwana uyu, Jennifer Pater, wakazomerezgeka kuti walutenge kukamuwona waka, kweni wakakanizgika “kumusambizga chilichose chakukhwaskana na vigomezgo vya Ŵakaboni.” Dango ili likaŵa lakusuzga chifukwa munthu wangalipulikira panandi. Lingang’anamura kuti Mudumbu Pater waleke kuyowoya vya Baibolo na mwana wake Bobby, panji malango agho likuyowoya. Mukughanaghana kuti wakajipulika wuli mama uyu? Vikamuŵinya chomene, kweni wakuti wakasambira kuzikira na kulindilira Yehova kuti wanjilirepo. Iyo wakuti, “Yehova wakaŵa nane nyengo zose.” Loya wake, mwakovwirika na gulu la Yehova, wakadandawura ku Khoti Likuru Chomene mu Ohio.
28 Khoti ili likasuska ivyo khoti lichoko likadumura. Likati “ŵapapi mbanangwa kusambizga ŵana ŵawo nkharo yiwemi kweniso vya chisopa chawo.” Ndiposo likati khoti lichoko likaŵavya nkhongono kukanizga mama kukhala na mwana wake chifukwa cha chisopa. Likayowoya kuti pakaŵavya ukaboni wakuti mwana wangapwetekeka panji kunangika na visambizgo vya Ŵakaboni ŵa Yehova.
29-31. Chifukwa wuli Mudumbu withu ku Denmark ŵakamupoka mwana? Kasi Khoti Likuru Chomene likadumura wuli nkhani iyi?
29 Denmark. Anita Hansen nayo vikamuchitikira vyanthena ivi. Uyo wakaŵa mfumu wake wakapempha ku khoti kuti mwana wawo wa vyaka 7, zina lake Amanda, wakhalenge na iyo. Pakwamba, mu 2000, khoti lichoko mu chigaŵa chawo likati mwana wakhalenge na Mudumbu Hansen. Kweni awiske ŵa mwana uyu ŵakadandawuraso ku Khoti Likuru, ndipo likasuska ivyo likadumura khoti lichoko na kupeleka mwana kwa dada. Khoti ili pakudumura likati ŵapapi ŵakapambananga maghanoghano pa nkhani ya chisopa, ndipo dada ndiyo wangamanya makora umo wangachitira na mphindano iyi. Ntheura Mudumbu Hansen ŵakamupoka Amanda, kweni chifukwa cheneko chikaŵa chakuti ni Kaboni wa Yehova.
30 Nyengo zinyake Mudumbu Hansen mahara ghakamumaliranga mwakuti wakasoŵanga na chakuyowoya wuwo pakulomba. Iyo wakati, “Ndipouli, lemba la Ŵaroma 8:26,27 likanipembuzganga chomene. Nkhamanyanga kuti Yehova wakumanya ivyo nkhukhumba kuyowoya. Jiso lake likaŵa pa ine ndipo wakanitaya yayi.”—Ŵerengani Salimo 32:8; Yesaya 41:10.
31 Mudumbu Hansen wakatolera nkhani iyi ku Khoti Likuru Chomene mu Denmark. Pakudumura mulandu uwu, Khoti likati: “Pakupeleka mwana, tighanaghanirenge icho chingaŵa chakovwira kwa iyo.” Kweniso likati chakuzirwa ni umo mupapi waliyose wakuchitira na mphindano iyo yilipo. Vyakuti munyake ni Kaboni wa Yehova, “kweniso ivyo wakugomezga” vilije kanthu. Mudumbu Hansen wakati waka ‘ndagha.’ Wakakondwa chifukwa khoti likawona kuti nayo ni mupapi wakukwana, ndipo likamuwezgera mwana wake Amanda.
32. Kasi Khoti lakuwona vya wanangwa wa ŵanthu ku Europe lavikilira wuli ŵapapi awo Mbakaboni?
32 Vyaru vinyake mu Europe. Nyengo zinyake milandu yakukhwaskana na ŵana iyi yikutondeka kumalira mu charu chenechicho. Khoti lakuwona vya wanangwa wa ŵanthu ku Europe, la European Court of Human Rights (ECHR) nalo ladumurapo nkhani izi. Pa milandu yiŵiri, Khoti la ECHR likati para mulandu uli pakati pa Kaboni na uyo ni Kaboni yayi, makhoti ghachoko ghakwendera waka chisopa pakudumura. Khoti la ECHR likati “ntchakuzomerezgeka yayi kudumura mulandu pakuwona waka chisopa cha munthu.” Mudumbu munyake uyo Khoti la ECHR likamovwirapo wakati, “Chikaniŵinya chomene kutundulika kuti nkhunanga ŵana ŵane. Ine nkhayezganga waka kulera ŵana ŵane munthowa Yachikhristu.”
33. Kasi fundo iyo yili pa Ŵafilipi 4:5 yingaŵawovwira wuli ŵapapi?
33 Ndipouli, Ŵakaboni awo ŵali na milandu ku khoti chifukwa cha ŵana, ŵakumanya kuti nangauli ŵakwenera kusambizga ŵana ivyo Baibolo likuyowoya, mahara ngakukhumbikwa. (Ŵerengani Ŵafilipi 4:5.) Ŵakumanya kuti mbanangwa kusambizga ŵana nthowa za Chiuta. Ndipouli, ŵakumanyaso kuti munyawo nayo ni mupapi, ndipo usange wakhumba, wakwenera kukorako ntchito ya kulera ŵana. Kasi uyo ni Kaboni wakuwona kuti ntchakuzirwa wuli kusambizga mwana?
34. Kasi ivyo vikachitika mu nyengo ya Nehemiya vingaŵawovwira wuli ŵapapi?
34 Tikusambirapo pa ivyo vikachitika mu nyengo ya Nehemiya. Ŵayuda ŵakafwilirapo kunozga na kuzenga viliŵa vya Yerusalemu. Ŵakakhumbanga kujivikilira, iwo, ŵawoli, na ŵana ŵawo, chifukwa ŵakazingilizgika na ŵalwani. Pa chifukwa ichi, Nehemiya wakaŵakhukiska, wakati: “Lwerani ŵabali ŵinu, ŵana ŵinu ŵanalume na ŵanakazi, ŵawoli ŵinu, na nyumba zinu.” (Neh. 4:14) Chikaŵa chakuzirwa chomene kuti Ŵayuda aŵa ŵachite ichi. Ndivyo ŵakuchita ŵapapi awo Mbakaboni ŵa Yehova. Nawo ŵakulimbikira kusambizga ŵana unenesko. Ŵakumanya kuti kulikose ŵana ŵakusangana na ŵanthu ŵankharo zawakawaka, ku sukulu na mu vikaya. Kweniso nkharo ziheni zikuwoneka pa TV, kompyuta na vinyake. Ŵapapi, kuluwa yayi kuti ntchakuzirwa kulwera ŵana ŵinu ŵanalume na ŵanakazi mwakuti ŵakure makora na kopa Chiuta.
Manyani Kuti Yehova Wakovwira Chisopa Chaunenesko
35, 36. Kasi Ŵakaboni ŵa Yehova ŵatumbikika wuli chifukwa cha kurwa mwakuti ŵaŵe ŵanangwa kusopa? Kasi imwe mwaŵikapo mtima kuchita vichi?
35 Yehova wakulitumbika gulu lake pakuvikilira wanangwa wakuti tisopenge mwakufwatuka. Apo ŵanthu ŵa Chiuta ŵakuchita ivi, ŵakuchitira ukaboni mu makhoti kweniso ku ŵanthu ŵanyake. (Rom. 1:8) Chinyake ntchakuti para ŵatonda pa milandu iyi, ŵanandi awo Mbakaboni yayi, nawo ŵakusangirapo mwaŵi. Kweni ise, pakuŵa ŵanthu ŵa Chiuta, khumbo lithu ndakuti tisinthe vinthu yayi, nesi kujilongora kuti tikumanya vinthu. Chilato chikuru icho Ŵakaboni ŵa Yehova ŵakulutira ku khoti ntchakuti ŵaŵe ŵanangwa kusopa, na kovwira ŵanthu kuti ŵamanye Chiuta.—Ŵerengani Ŵafilipi 1:7.
36 Ipo tiyeni tisambireko kanthu ku ŵanyithu awo ŵalongora chipulikano chawo pakulwera kuti tiŵe ŵanangwa kusopa Yehova. Nase tiyeni tiŵe nacho chipulikano, na kugomezga kuti Yehova wakutovwira pa ntchito yithu, ndipo wakutipa nkhongono kuti tichite khumbo lake.—Yes. 54:17.


text:
VYAKUSAZGIRAPO
Yesu Khristu—ni Mesiya Uyo Chiuta Wakalayizga
KUTI watovwire kuti timanye Mesiya, Yehova Chiuta wakawovwira ntchimi zinandi kuti zilembe vinthu vyakukhwaskana na uko wazamubabikira, ivyo wazamuchita, na umo wazamufwira. Mesiya uyu ndiyo Chiuta wakalayizga kuti wazamuwombora ŵanthu. Mauchimi ghose agha ghakafiskika pa Yesu Khristu. Ghakafiskika ndendende nga umo ghakalembekera. Tiyeni tiwone mauchimi ghachoko waka agho ghakayowoyerathu za umo Mesiya wazamubabikira kweniso umo wazamukulira.
Yesaya wakayowoyerathu kuti Mesiya wazamubabikira mu mphapu ya Fumu Davide. (Yesaya 9:7) Yesu wakababikira nadi mu mphapu ya Davide.
Mika nayo wakayowoyerathu kuti Yesu kunthazi wazamuŵa Fumu kweniso wazamubabikira mu “Betelehemu Efurata.” (Mika 5:2) Apo Yesu wakababikanga, mu Israyeli mukaŵa matawuni ghaŵiri ghakuchemeka Betelehemu. Yinyake yikaŵa pafupi na Nazarete, ndipo yinyake yikaŵa mu Yuda, pafupi na Yerusalemu. Betelehemu uyo wakaŵa pafupi na Yerusalemu ndiyo kale wakachemekanga Efurata. Yesu wakababikira nadi mu tawuni iyi, nga umo uchimi ukayowoyera.
Uchimi unyakeso ukayowoyerathu kuti Mwana wa Chiuta wazamuchemeka kuti ‘wafume mu Eguputo.’ Apo Yesu wakaŵa mwana, ŵakaluta nayo ku Eguputo. Ŵakawerako nayo Herode wakati wafwa. Ntheura uchimi ukafiskika.
Malemba agho ghalembeka pasi pa kamutu kakuti “ Uchimi”, pa tchati icho, ghakulongosora vinthu vyakukhwaskana na Mesiya. Ntheura yaniskani malemba agha na malemba agho ghalembeka pasi pa kamutu kakuti “Umo Ukafiskikira.” Para mwachita nthena, mukhozgenge chipulikano chinu ndipo mugomezgenge kuti Mazgu gha Chiuta ghakuneneska nadi.
Apo mukuŵerenga malemba agha, kumbukani kuti kufuma apo mauchimi agha ghakalembekera, pakajumpha vyaka vinandi kuti Yesu wababike. Yesu wakayowoya kuti: “Vinthu vyose ivyo vili kulembeka mu Dango la Mozesi na mu Ntchimi na Masalimo ivyo vikuyowoya vya ine, vikwenera kufiskika.” (Luka 24:44) Para mungawona mu Baibolo linu, muwonenge kuti mauchimi ghose ghakafiskika nadi ndendende.


text:
MUTU 114
Khristu Wazamweruzga Mberere na Mbuzi
YESU WAKAYOWOYA NTHARIKA YA MBERERE NA MBUZI
Yesu wakaŵa kuti wamalizga waka kuyowoya ntharika ya ŵamwali 10 na ya matalente apo wakaŵa pa Phiri la Maolive. Kasi wakamalizga wuli kuzgora fumbo la ŵapositole ŵake lakukhwaskana na chimanyikwiro cha kuŵapo kwake kweniso cha umaliro wa charu? Wakamalizga na ntharika yaumaliro ya mberere na mbuzi.
Yesu wakadankha kuyowoya umo vizamuŵira, wakati kwa iwo: “Para Mwana wa munthu wakwiza mu uchindami wake, pamoza na ŵangelo wose, wazamukhala pa chitengo chake chauchindami.” (Mateyu 25:31) Yesu wakalongolerathu kuti ntharika iyi yikuyowoya vya iyo. Kanandi Yesu wakajichemanga kuti “Mwana wa munthu.”—Mateyu 8:20; 9:6; 20:18, 28.
Kasi ivyo vikuyowoyeka mu ntharika iyi vizamufiskika pawuli? Vizamuchitika para Yesu “wakwiza mu uchindami wake” pamoza na ŵangelo ŵake, apo wazamukhala pa “chitengo chake chauchindami.” Yesu wakayowoyapo kale kuti “Mwana wa munthu wakwiza pa mabingu ghakuchanya pamoza na nkhongono na uchindami ukuru” pamoza na ŵangelo ŵake. Kasi ivi vizamuchitika pawuli? Baibolo likuti: “Mwaluŵiro, pamanyuma pa suzgo” iyo yizamuŵako. (Mateyu 24:29-31; Mariko 13:26, 27; Luka 21:27) Ntheura ntharika iyi yizamufiskika para Yesu wakwiza mu uchindami wake kunthazi. Kasi pa nyengo iyo wazamuchita vichi?
Yesu wakalongosora kuti: “Para Mwana wa munthu wakwiza . . . , mitundu yose yizamuwungana panthazi pake, ndipo wazamupatura ŵanthu, yumoza ku munyake, nga ni umo muliska wakupatulira mberere ku mbuzi. Ndipo wazamuŵika mberere ku woko lake lamalyero, kweni mbuzi ku lamazere.”—Mateyu 25:31-33.
Pakuyowoya vya mberere, izo zizamuŵa kumalyero, Yesu wakati: “Themba lizamuti kwa awo ŵali ku woko lake lamalyero: ‘Zaninge, imwe mwatumbikika na Adada, muhare Ufumu uwo ukanozgekera imwe kufuma apo charu chikambira.’” (Mateyu 25:34) Chifukwa wuli Themba lizamuŵika mberere kumalyero kwake?
Themba likati: “Nkhaŵa na njara ndipo mukanipa chakurya, nkhaŵa na nyota ndipo mukanipa chakuti nimwe. Nkhaŵa mulendo ndipo mukanipokelera makora. Nkhaŵa nkhule ndipo mukanivwalika. Nkhalwara ndipo mukanipwelelera. Nkhaŵa mu jele ndipo mukiza kuzakaniwona.” Mberere izi, awo mbanthu “ŵarunji,” ŵakafumba kuti ŵakakhumbanga kumanya apo ŵakachitira vinthu viwemi ivi. Themba likazgora kuti: “Pakuti mukachitira ichi yumoza wa ŵabali ŵane ŵachoko chomene aŵa, mukachitira ine.” (Mateyu 25:35, 36, 40, 46) Vinthu ivi ŵakachitira kuchanya yayi, pakuti kuchanya kulije ŵalwani panji ŵanjara. Ivi vikwenera kuti ni vinthu ivyo ŵakachitira ŵabali ŵa Khristu pano pa charu chapasi.
Kasi ntchivichi chizamuchitikira mbuzi, izo zizamuŵikika kumazere? Yesu wakati: “Penepapo iyo wazamuti kwa awo ŵali ku woko lake lamazere, ‘Fumaniko kwa ine, mwaŵakutembeka imwe, mulute ku moto wamuyirayira uwo wanozgekera Dyabulosi na ŵangelo ŵake. Pakuti nkhaŵa na njara kweni mukanipa chara chakurya, ndipo nkhaŵa na nyota, kweni mukanipa chara chakuti nimwe. Nkhaŵa mulendo, kweni mukanipokelera makora chara, nkhaŵa nkhule, kweni mukanivwalika chara, nkhaŵa mulwari ndiposo mu jele, kweni mukanipwelelera chara.’” (Mateyu 25:41-43) Mphake kuti mbuzi zizamupokera cheruzgo chifukwa zikachitira lusungu yayi ŵabali ŵa Khristu pano pa charu chapasi.
Ŵapositole ŵakamanya kuti ivyo vizamuchitika pamanyuma pa cheruzgo ichi, vizamuŵa vyamuyirayira. Yesu wakaŵaphalira kuti: “Penepapo iyo wazamuŵazgora kuti: ‘Nadi nkhumuphalirani, apo mukaleka kuchitira ichi yumoza wa ŵachoko chomene aŵa, ndikuti mukaleka kuchitira ine.’ Ndipo aŵa ŵazamupokera chilango cha nyifwa yamuyirayira, kweni ŵarunji ŵazamupokera umoyo wamuyirayira.”—Mateyu 25:45, 46.
Ivyo Yesu wakazgora ŵapositole pa fumbo ilo ŵakamufumba, vikaŵapa mwaŵi ŵalondezgi ŵake kuti ŵaghanaghanirepo vinthu vinandi. Vikaŵawovwira kuti ŵasande nkharo yawo na ivyo ŵakuchita.
Manyani Vinandi
Yesu Wakuyowoya Uchimi Wakuzirwa
Kasi chimanyikwiro icho Yesu wakaphalira ŵapositole ŵake chikung’anamurachi?
Kovwira Ŵabali ŵa Khristu
Kasi awo ŵali nga ni mberere ŵakovwira wuli ŵabali ŵa Khristu?


text:
Umo Mungapharazgira
WUKANI!
Fumbo: Malipoti ghakulongora kuti ŵawukirano ŵanandi mazuŵa ghano ŵakulutilira kusuzgika maghanoghano. Kasi mukughanaghana kuti suzgo ili lingamara wuli?
Pelekani magazini: Magazini iyi yili na masachizgo gha umo ŵawukirano ŵangachitira para ŵakusuzgika maghanoghano, kweniso ivyo ŵapapi ŵangachita kuti ŵaŵawovwire.
SAMBIZGANI UNENESKO
Fumbo: Kasi ntchivichi chingawovwira kuti banja liŵe lakukondwa?
Lemba: Efe 5:33
Unenesko: Banja likwenda makora para muli chitemwa kweniso kuchindikana.
KASI MU BAIBOLO MULI UTHENGA WULI? (bm)
Fumbo: Ŵanthu ŵanandi ŵakufipa mtima na vinthu viheni ivyo vikuchitika pa charu. Kasi mukughanaghana kuti Chiuta wazamumazga viheni ivyo vikuchitika?
Lemba: Sal 37:11
Pelekani burosha: Baibolo likutiphalira kuti sonosono apa Chiuta wamazgenge masuzgo agha. Liliso na fundo zinyake izo zingatovwira kumanya umo tingachitira na masuzgo agha. Burosha ili likulongosora vinandi pa nkhani iyi.
IMWE MUNGAPHARAZGA WULI?
Lembani masachizgo ghinu gha umo mungakapharazgira. Mulembe kuyana na masachizgo agho ghalembeka.


text:
Nkhani Nambara 35: Yehova Wakapeleka Malango Ghake
Pakati pajumpha pafupifupi myezi yiŵiri ŵati ŵafuma mu Egupto, Ŵaisrayeli ŵakafika pa Phiri la Sinayi, ilo likucemekaso Horebu. Pa malo agha ndipo Yehova wakayowoya kwa Mozesi kwizira mu civwati. Ŵanthu ŵakazenga misasa na kukhala pa malo agha kwa nyengo yicoko waka.
Peneapo ŵanthu ŵakalindiliranga musi mwa phiri, Mozesi wakakwera phiri. Pacanya pa phiri, Yehova wakaphalira Mozesi kuti Wakukhumba kuti Ŵaisrayeli ŵamupulikirenge ndiposo kuti ŵaŵe ŵanthu Ŵake ŵapadera. Mozesi wati wakhira, wakaphalira Ŵaisrayeli ivyo Yehova wakayowoya. Ŵanthu ŵakayowoya kuti ŵapulikirenge Yehova cifukwa ŵakukhumba kuŵa ŵanthu ŵake.
Yehova wakacita cinthu cacilendo. Wakacitiska josi kusunkha pacanya pa phiri ndiposo wakapangiska ŵaleza kududumira. Wakayowoyaso na ŵanthu kuti: ‘Ine ndine Yehova Ciuta winu mweneuyo wakamufumiskani mu caru ca Egupto.’ Ndipo wakaŵapa dango lakuti: ‘Mungasopanga ŵaciuta ŵanyake cara kweni ine ndekha.’
Ciuta wakapa Ŵaisrayeli malango ghanyake ghakukwana nayini. Ŵanthu ŵakatenthema comene. Ŵakaphalira Mozesi kuti: ‘Uyowoye nase ndiwe, cifukwa tikopa kuti usange Ciuta wangayowoya nase, mbwenu tifwenge.’
Pamanyuma pake Yehova wakaphalira Mozesi kuti: ‘Kwelera kuno kwa ine ku phiri. Nikupenge malibwe ghaŵiri ghakupapatala apo nalembapo malango agho nkhukhumba kuti ŵanthu ŵasunge.’ Mozesi wakalutaso ku phiri. Wakakhala kuko mazuŵa 40, muhanya na usiku.
Ciuta wakapa ŵanthu ŵake malango ghanandi. Mozesi wakalemba malango agha. Ciuta wakapaso Mozesi malibwe ghakupapatala ghaŵiri. Pa malibwe agha, Ciuta iye mwene wakalembapo malango 10 agho wakaphalira ŵanthu wose. Ghakacemeka Malango Khumi.
Malango Khumi agha ngakuzirwa comene. Kweni ndimoso ghaliri malango ghanyake agho Ciuta wakapeleka ku Ŵaisrayeli. Limoza mwa malango agha ni ili: ‘Utemwenge Yehova Ciuta wako na mtima wako wose, na maghanoghano ghako ghose, na umoyo wako wose ndiposo na nkhongono zako zose.’ Linyake ni ili: ‘Utemwenge munyako nga ni umo ukujitemwera wamwene.’ Mwana wa Ciuta, Yesu Khristu, wakati agha ndigho malango ghaŵiri ghakuru kuluska malango ghose agho Yehova wakapeleka ku ŵanthu ŵake Ŵaisrayeli. Kunthazi uku tisambirenge vinthu vinandi vyakukhwaskana na Mwana wa Ciuta na visambizgo vyake.
Exodus 19:1-25; 20:1-21; 24:12-18; 31:18; Duteronome 6:4-6; Leviticus 19:18; Mateyu 22:36-40.
Mafumbo
- Pakati pajumpha myezi yiŵiri ŵati ŵafuma mu Egupto, kasi Ŵaisrayeli ŵakafika mphani?
- Kasi Yehova wakakhumba kuti ŵanthu ŵacite vici, ndipo iwo ŵakazgora wuli?
- Nchifukwa wuli Yehova wakapa Mozesi malibwe ghakupapatara ghaŵiri?
- Kupatura pa Malango Khumi, ni malango wuli ghanyake agho Yehova wakapeleka ku Ŵaisrayeli?
- Ni malango ghaŵiri ngani agho Yesu wakati ngakuru comene?
Mafumbo ghanyake
- Ŵazgani Exodus 19:1-25; 20:1-21; 24:12-18; na 31:18.
Ni mwauli umo lemba la Exodus 19:8 likutovwilira kupulikiska ng’anamuro la kujipatulira kwa Cikhristu? (Mat. 16:24; 1 Pet. 4:1-3)
- Ŵazgani Duteronome 6:4-6; Leviticus 19:18; na Mateyu 22:36-40.
Ni mwauli umo Ŵakhristu ŵakulongolera citemwa kwa Ciuta na ku ŵanyawo? (Mrk. 6:34; Mil. 4:20; Rom. 15:2)


text:
IVYO BAIBOLO LIKUYOWOYA PA NKHANI YA | UMOYO
Umoyo
Visopa vikuyowoya vyakupambana pa nkhani ya umoyo (mzimu) na icho chikuchitika para munthu wafwa. Kweni ivyo Baibolo likuyowoya ni vyakupulikikwa makora.
Kasi mzimu ukufwa yayi?
IVYO ŴANTHU ŴAKUYOWOYA
Ŵanandi ŵakugomezga kuti mzimu ukufwa yayi. Ŵanthu ŵanyake ŵakuti para munthu wafwa mzimu wake ukufumamo na kukababikaso nga ni munthu ku malo ghanyake. Kweniso ŵanyake ŵakugomezga kuti para munthu wafwa, wakuluta ku malo ghanyake, kuchanya panji ku Gehena.
IVYO BAIBOLO LIKUYOWOYA
Baibolo likuyowoyapo yayi vyakuti mzimu ukuleka kufwa. Kweni likuti ukufwa. Ntchimi Ezekiyeli iyo Chiuta wakayituma kulembako Baibolo yikati mzimu ukufwa. Nyengo zinyake mazgu agho mu Baibolo ghang’anamulika kuti ‘chitanda,’ mu Chihebere ŵakuti mzimu wakufwa. (Levitiko 21:11) Uwu mbukaboni wakuti Baibolo likusambizgapo yayi kuti mzimu ukuleka kufwa.
Baibolo likuti: ‘Mzimu uwo ukwananga ufwenge.’—Ezekiyeli 18:20, Tumbuka Bible.
Kasi mzimu ukulekana na thupi?
IVYO ŴANTHU ŴAKUYOWOYA
Ŵanyake ŵakuti mzimu ukuŵa pamoza na thupi para munthu ngwamoyo, kweni para wafwa ukufumamo.
IVYO BAIBOLO LIKUYOWOYA
Mu Baibolo pa Genizesi 46:18, pakuyowoya kuti mwanakazi wakababa ŵanthu. Mu Chihebere pa vesi ili pali mazgu ghakuti “maumoyo” panji kuti mizimu. Nakuti lizgu lakuti “umoyo” lingang’anamulikaso kuti “chinthu icho chikuthuta.” Nyengo zinyake lizgu ili likuyowoyaso za vinyama. Nakuti Baibolo likulongosora kuti umoyo ukudoka kurya. (Dotoronome 12:20, Tumbuka Bible) Usange umoyo ukuŵa pamoza na thupi yayi, kasi ungathuta panji kurya? Mu Baibolo lizgu lakuti “umoyo” likung’anamura munthu yose wamsuma.
‘Ŵanthu wose awo wakababa ŵakaŵa 16.’—Genizesi 46:18.
Kasi ntchivichi chikuchitika para munthu wafwa?
IVYO BAIBOLO LIKUYOWOYA
Malemba ghakuti para munthu wafwa, wakumanya kalikose yayi. Pakuyowoya za munthu uyo wafwa, Baibolo likuti: “Ku Dindi uko ukuluta kulije mulimo, maghanoghano, kumanya, panji vinjeru.” (Mupharazgi 9:10) Apa Malemba ghakutiphalira makora chomene kuti para munthu wafwa “wakuwelera ku fuvu. Pa zuŵa leneliro maghanoghano ghake ghakumara.” (Salimo 146:4) Pakuti ŵakumanya kanthu yayi, lekani kanandi Baibolo likuti wakufwa wakuyana waka na munthu uyo ‘wagona’ tulo.—Mateyu 9:24.
CHIFUKWA WULI FUNDO IZI NI ZAKOVWIRA?
Para ŵabali ŵinu ŵali kufwa, mungatemwa kuti mumanye mazgoro gha mafumbo agha: Kasi ŵali nkhu? Kasi vinthu vili wuli kwa iwo? Kasi ŵakusuzgika? Pakuti Baibolo likuti ŵakufwa ŵakumanya kanthu yayi, tikukondwa kumanya kuti ŵakusuzgika yayi. Tikukondwaso chomene kumanya kuti Yehova wali kulayizga kuti wazamuwuska ŵakufwa, ŵazamuŵaso ŵamoyo.—Yesaya 26:19.
“Ŵakufwa ŵakumanya kalikose chara.”—Mupharazgi 9:5.


text:
Nkhani Nambara 54: Mwanalume Wankhongono Comene
Kasi ukumumanya mwanalume uyo wakaŵa wankhongono comene kuluska ŵanthu wose? Wakaŵa mweruzgi ndipo zina lake wakaŵa Samusoni. Yehova ndiyo wakamupa nkhongono Samusoni. Nanga ni apo Samusoni wakaŵa wandababike, Yehova wakaphalira anyina kuti: ‘Sonosono apa ubabenge mwana mwanalume. Wazamuŵa mulongozgi kuthaska Ŵaisrayeli ku Ŵafilisiti.’
Ŵafilisiti ŵakaŵa ŵanthu ŵaheni awo ŵakakhalanga mu caru ca Kenani. Ŵakaŵa na ŵasilikari ŵanandi, ndipo ŵakasuzganga comene Ŵaisrayeli. Zuŵa linyake, apo Samusoni wakalutanga uko Ŵafilisiti ŵakakhalanga, nkharamu yikuru yikabangura kuti yikumane nayo. Kweni Samusoni wakakoma nkharamu na mawoko pera. Wakakomaso Ŵafilisiti ŵaheni ŵanandi.
Nyengo yati yalutapo Samusoni wakatemwa mwanakazi munyake zina lake Delila. Ŵalongozgi ŵa Ŵafilisiti ŵakalayizga kuti waliyose wa iwo wapenge Delila ndarama za siliva 1,100 usange wayowoyenge uko kukufuma nkhongono za Samusoni. Delila wakakhumba ndarama zose izi. Wakamutemwa nadi yayi Samusoni, panji ŵanthu ŵa Ciuta. Mwantheura wakakoserezganga kumufumba Samusoni ico cikamupangiska kuŵa na nkhongono.
Paumaliro, Delila wakapangiska Samusoni kumuphalira uko kukufuma nkhongono zake. ‘Sisi lane lindametekepo,’ iye wakayowoya ntheura. ‘Kufumira apo nkhababikira, Ciuta wakanisankha kuŵa muteŵeti wake wapadera wakucemeka Munaziri. Usange sisi lane lingameteka, mbwenu niŵenge wambura nkhongono.’
Delila wati wapulika ici, wakagoneka tulo Samusoni pa cipakato cake. Wakacema munthu kuti wamumete sisi lake. Samusoni wati wawuka, nkhongono zake zikamara. Ŵafilisiti ŵakiza na kumukora. Ŵakadolora maso ghake ghose ghaŵiri na kumuzgora kuŵa muzga wawo.
Zuŵa linyake Ŵafilisiti ŵakaŵa na ciphikiro cikuru kusopa ciuta wawo Dagoni. Ŵakafumiska Samusoni mu jere kuti ŵamuhoyenge. Pa nyengo iyi, sisi la Samusoni likaŵa lameraso. Samusoni wakaphalira musepuka uyo wakamukora pa woko kuti: ‘Leka nikhwaske mizati iyo pakwima nyumba.’ Samusoni wakalomba kwa Yehova kuti wamupe nkhongono, ndipo wakakora mizati. Wakacemerezga kuti ‘Nizomerezgani nifwire lumoza na Ŵafilisiti.’ Pa ciphikiro ici pakaŵa Ŵafilisiti 3,000, ndipo Samusoni wakati wabwanthura mizati, nyumba yikawa na kukoma ŵanthu wose ŵaheni ŵara.
Ŵeruzgi vipaturo 13 mupaka 16.
Mafumbo
- Kasi zina la mwanalume uyo wakaŵa wankhongono comene kuluska ŵanthu wose ninjani, ndipo ninjani uyo wakamupa nkhongono izi?
- Nga ni umo mukuwonera pa cithuzithuzi apa, nchivici ico zuŵa linyake Samusoni wakacitira nkharamu yikuru?
- Nchisisi wuli ico Samusoni wakuphalira Delila pa cithuzithuzi apa, ndipo ni mwauli umo kacitiro aka kakapangiska kuti wakoleke na Ŵafilisiti?
- Ni mwauli umo Samusoni wakakomera Ŵafilisiti 3,000 pa zuŵa ilo wakafwira?
Mafumbo ghanyake
- Ŵazgani Ŵeruzgi 13:1-14.
Nchiyelezgero wuli ciwemi ico Manowa na muwoli wake ŵakupeleka ku ŵapapi pakulera ŵana ŵawo? (Ŵeru. 13:8; Sal. 127:3; Efe. 6:4)
- Ŵazgani Ŵeruzgi 14:5-9 na 15:9-16.
Kasi nkhani ya Samusoni ya umo wakakomera nkharamu, kudosora vingwe ivyo ŵakamukaka navyo, na kukoma ŵanalume 1,000 na ciwanga ca mbunda yikuvumbura vici za umo mzimu utuŵa wa Yehova ukugwilira nchito?
Kasi mzimu utuŵa ukutovwira wuli lero? (Ŵeru. 14:6; 15:14; Zek. 4:6; Mil. 4:31)
- Ŵazgani Ŵeruzgi 16:18-31.
Kasi Samusoni wakasuzgika wuli cifukwa ca kucezga na munthu muheni? (Ŵeru. 16:18, 19; 1 Kor. 15:33)


text:
NKHANI YAKULONGOSORA UMOYO WA MUNTHU
Masisiteri Ghazgoka Ŵakhristu Ŵaunenesko
ZUŴA linyake munung’una wane Araceli wakanikalipira chomene. Iyo wakati: “Kuniphaliraso ivyo cha! Nkhukhumba chara kupulika chilichose chakukhwaskana na tchalitchi chako. Nkhulwara para napulika vyakukhwaskana na tchalitchi chako. Nakuti ukuninyanyiska hoo!” Ivyo Araceli wakayowoya apa, vikanimwazga chomene. Nangauli pasono nili na vyaka 91, kweni nichali kukumbukira ivyo munung’una wane wakayowoya. Ndipouli ivyo vikachitika pamanyuma, vikukolerana chomene na lemba la Mupharazgi 7:8. Lemba ili likuti: “Umaliro wa chinthu nguwemi kuluska wambiro wake.”—Felisa.
Felisa: Nkhakulira mu mbumba yakutemwa kusopa. Mbumba yithu yikaŵa yisambazi yayi. Adada ŵakaskananga visulo, ndipo amama ŵakagwiranga ntchito yakulima. Mu mbumba yithu tikaŵamo ŵana 8, ndipo ine nkhaŵa wakwamba. Tose tikaŵa Ŵakatolika. Ŵabali ŵane 13, ŵanyake ŵakaŵa ŵasembe ndipo ŵanyake ŵakaŵa na maudindo ghanyake. Asibweni ŵane ŵanyake ŵakaŵa ŵasembe kweniso ŵakasambizganga pa sukulu Yakatolika. Nakuti ŵakati ŵafwa, Papa Yohane Paulo wachiŵiri wakaŵalombera kuti ŵaŵe mu gulu la “ŵatuŵa” mwakuyana na mwambo Wakatolika.
Apo nkhaŵa na vyaka 12, mu Spain mukabuka nkhondo. Nkhondo iyi yikati yamara, adada ŵakajalirika mu jele chifukwa cha nkhani zandyali. Ivi vikapangiska kuti chiŵe chinonono kuti amama ŵasange chakurya cha mbumba yose. Ntheura amama ŵakatuma ŵanung’una ŵane ŵatatu, Araceli, Lauri, na Ramoni mu msumba wa Bilbao kuti ŵakakhalenge na masisiteri. Uku kukaŵavya suzgo lanjara.
Araceli: Pa nyengo iyi ine nkhaŵa na vyaka 14, Lauri wakaŵa na vyaka 12, ndipo Ramoni wakaŵa na vyaka 10. Pamaso pakafipa chomene chifukwa tikapatukana na mbumba yithu. Ku Bilbao tikagwiranga ntchito mu nyumba yamasisiteri. Pakati pajumpha vyaka viŵiri, ŵakatisamuskira ku Zaragoza uko kukaŵa nyumba yikuru yamasisiteri iyo ŵakasungirangamoso ŵachekuru. Uku tikagwiranga ntchito yakutozga mu khichini, ndipo ntchito iyi yikatiphyoranga chomene.
Felisa: Ŵanung’una ŵane ŵakati ŵaluta ku Zaragoza, amama na asibweni awo ŵakaŵa ŵasembe, ŵakakolerana kuti ndiko nane ŵanitume. Iwo ŵakakhumbanga kuti nitalikane na munyamata uyo wakanisonganga. Nkhazomera kuluta ku Zaragoza chifukwa nkhatemwanga kusopa. Zuŵa lililose tikalutanga ku tchalitchi kukachita misa. Nane nkhakhumbanga kuzakaŵa mishonale wa Katolika nga ni mubali wane munyake uyo wakaŵa ku Africa.
Apo nkhaŵa ku Zaragoza, nkhawona kuti nitondekenge kukateŵetera Chiuta ku charu chinyake chifukwa masisiteri ghakanichiskanga yayi. Pakati pajumpha chaka chimoza, nkhawelera ku nyumba kuti nkhapwelelere asibweni awo ŵakaŵa ŵasembe. Nkhaŵagwiliranga ntchito zapanyumba ndipo mise yiliyose tikachitiranga lumoza Mapemphero Ghakolona. Nkhatemwanga chomene kuŵika maluŵa mu tchalitchi na kupwelelera vikozgo vya Mariya na “ŵatuŵa.”
Araceli: Apo nkhaŵa ku Zaragoza, nkhalapa kuti niteŵeterenge Chiuta nga sisiteri umoyo wane wose. Pamanyuma, ine na ŵanung’una ŵane, masisiteri ghakatipatura. Ine ŵakanituma ku nyumba yamasisiteri ya Madrid, Lauri ŵakamutuma ku Valencia, ndipo Ramoni wakakhala ku Zaragoza. Apo nkhaŵa ku Madrid, nkhalapa kachiŵiri kuti nilutilirenge kuŵa sisiteri. Ŵana ŵasukulu, ŵachekuru, na ŵanyake ŵanandi ŵakizanga ku Madrid. Ntheura ntchito zikakatanga yayi. Pa nyengo iyi nkhagwiranga mu chipatala chapanyumba yamasisiteri.
Pakwamba nkhakhumbisiska chomene kuŵa sisiteri. Nkhaghanaghananga kuti para naŵa sisiteri niŵenge na nyengo yinandi ya kuŵerengera Baibolo na kulipulikiska makora. Kweni nkhakhuŵara chomene chifukwa pakaŵavya uyo wakagwiliskiranga ntchito Baibolo, nesi kuyowoya vya Chiuta na Yesu. M’malo mwake, tikasambiranga waka Chilatini, “vyaŵatuŵa, ” kweniso kusopa Mariya. Ndipouli, kanandi tikagwiranga waka ntchito zakuvuska.
Nkhamba kwenjerwa chomene na ivyo vikachitikanga. Nkhawona kuti ntchiwemi kugwira ntchito na kusanga ndalama zakovwilira mbumba yakwithu m’malo mwa kugwira ntchito pa nyumba yamasisiteri na kusambazga ŵanthu ŵanyake. Ntheura nkhani iyi nkhayithura kwa sisiteri mulara na kumuphalira kuti nkhukhumba kuwelera kukaya. Kweni iyo wakanijalira waka mu chipinda kuti panyake ningasintha maghanoghano.
Pamanyuma, ŵakanifumiska mu chipinda mura. Kweni masisiteri ghakati ghamanya kuti nichali kukhumba kuwelera kwithu, ŵakanijaliraso. Ŵakachita ivi katatu, ndipo pamanyuma ŵakati nilembe mazgu ghakuti: “Nkhufumapo pano chifukwa nkhukhumba kukateŵetera Satana m’malo mwa Chiuta.” Iwo ŵakate usange nalemba mazgu agha, mbwenu ŵanizomerezgenge kuwera. Nkhakhuŵara chomene na nkhani iyi. Nkhakhumbanga nadi kuwera, kweni nkhakana kulemba mazgu agha. Paumaliro, nkhapempha kuti niyowoye na wasembe ndipo nkhamuphalira nkhani iyi. Iyo wakapempha bishopu kuti ŵanitumizgeso ku Zaragoza. Pamanyuma pa myezi yichoko waka, ŵakanizomerezga kuwelera kukaya. Pakati pajumpha kanyengo, ŵanung’una ŵane nawo, Lauri na Ramoni, ŵakaleka kukhala na masisiteri.
BUKU ILO LIKAPANGISKA KUTI TILEKE KUKOLERANA
Felisa: Pakati pajumpha nyengo, nkhatengwa ndipo tikasamira ku Cantabria. Nyengo zose nkhalutanga ku tchalitchi. Zuŵa linyake pa Sabata, wasembe munyake wakakalipa kwa saza chaa. Iyo wakakolomoka kuti, “Mwaliwona buku ili!” Wakalongora buku la “Unenesko Weneuwo Ukulongozgera ku Umoyo wa Muyirayira.” Iyo wakati, “Para munyake wali kumupani buku ili, mwize nalo kuno panji mukalitaye waka!”
Nangauli buku ili nkhaŵavya, kweni nkhalikhumbanga. Pamanyuma pa mazuŵa ghachoko waka, ŵanakazi ŵaŵiri ŵakiza pa nyumba yane. Iwo ŵakaŵa Ŵakaboni ŵa Yehova ndipo ŵakanipa buku lakukanizgika lira. Nkhaliŵerenga usiku wenewura. Ŵanakazi ŵara ŵakati ŵizaso, ŵakanipempha kuti ŵanisambizgenge Baibolo, ndipo nkhazomera.
Nyengo zose nkhakhumbanga kukondweska Chiuta. Ntheura nkhasambira unenesko na kwamba kumutemwa chomene Yehova. Kanandi nkhaphalirangako ŵanthu ivyo nasambira, ndipo nkhabatizika mu 1973. Nkhayezeskanga chomene kuti niphalirengeko ŵabali ŵane vya Yehova. Kweni ŵabali ŵane ŵakanisuskanga, chomenechomene Araceli.
Araceli: Nkhaleka kutemwa tchalitchi lane chifukwa cha nkhaza izo masisiteri ghakanichitiranga apo nkhakhalanga nawo. Ndipouli, sabata yiliyose nkhasangikangapo pa mwambo wamisa. Kweniso zuŵa lililose nkhachitanga Mapemphero Ghakolona. Pakuti nkhakhumbanga kusambira Baibolo, nkhapempha Chiuta kuti wanovwire. Pamasinda mukuru wane Felisa wakaniphalira ivyo wakasambira. Iyo wakalongora kuti wakukondwa chomene na ivyo wakusambira, kweni ine nkhawona nga kuti wazingilira mutu. Nkhagomezganga yayi ivyo wakayowoyanga.
Pakati pajumpha vyaka vichoko waka, nkhalutaso ku Madrid kukagwira ntchito. Pamanyuma nkhatengwa kwenekuku. Kwa vyaka vinandi, nkhawona kuti ŵanthu ŵanandi awo nyengo zose ŵakuluta ku tchalitchi, ŵakulondezga yayi ivyo Yesu wakasambizganga. Ntheura nkhaleka kuluta ku tchalitchi. Nkhalekaso kugomezga “vyaŵatuŵa” panji moto wahelo, kweniso kuti wasembe wangagowokera zakwananga zaŵanthu. Nkhataya vikozgo vyane vyose vyatchalitchi. Kweni nkhamanyanga yayi kuti ivyo nkhachita vikaŵa vyakwenelera. Nkhakhuŵara chomene, kweni nkhaleka yayi kupemphera kwa Chiuta kuti: “Nkhukhumba kuti nimumanyani. Chonde novwirani!” Nkhukumbuka kuti Ŵakaboni ŵa Yehova ŵakagogodanga kanandi waka pa chijaro cha nyumba yane, kweni nkhajurangako yayi. Pa nyengo iyi nkhagomezganga tchalitchi lililose yayi.
M’ma 1980, Lauri na Ramoni ŵakamba kusambira Baibolo na Ŵakaboni ŵa Yehova. Pa nyengo iyi Lauri wakakhalanga ku France ndipo Ramoni wakakhalanga ku Spain. Nkhawonanga kuti nawo ŵakupusikika waka nga ni Felisa. Pamanyuma, nkhaŵa paubwezi na Angelines uyo wakaŵaso neba wane. Angelines nayo wakaŵa Kaboni wa Yehova. Angelines na mfumu wake ŵakanipempha kanandi waka usange ningatemwa kuti ŵanisambizge Baibolo. Iwo ŵakamanyanga kuti nangauli nkhayowoyanga kuti nkhugomezga tchalitchi lililose yayi, kweni nkhukhumba kusambira Baibolo. Paumaliro, nkhaŵaphalira kuti: “Suzgo palije, munganisambizga. Kweni ine nigwiliskirenge ntchito Baibolo lane.” Baibolo lane likaŵa la chiyowoyero cha Nácar-Colunga.
BAIBOLO LIKATOVWIRA KUKOLERANASO
Felisa: Apo nkhabatizikanga mu 1973, mu tawuni ya Santander ku Cantabria mukaŵa Ŵakaboni ŵa Yehova 70 pera. Tikendanga mitunda yitali kuti tikapharazgire ŵanthu. Tikendanga pa galimoto kuti tifike mu vigaŵa vinandi.
Kwa vyaka vinandi, nkhasambizga ŵanthu ŵanandi Baibolo ndipo 11 ŵakabatizika. Ŵanandi mwa ŵanthu aŵa ŵakaŵa Ŵakatolika. Nkheneranga kuzikira chifukwa vikutora nyengo kuti munthu wasinthe ivyo wakugomezga nga umo vikaŵira na ine. Nkhamanyanga kuti Baibolo na mzimu utuŵa wa Yehova ndivyo vingawovwira kuti munthu wamanye unenesko na kusintha. (Heb. 4:12) Mfumu wane, Bienvenido uyo pakwamba wakaŵa wapolisi, wakabatizika mu 1979. Amama ŵane nawo ŵakamba kusambira Baibolo ndipo ŵakafwa pati pajumpha nyengo yichoko waka.
Araceli: Pakwamba nkhakayikiranga ivyo Ŵakaboni ŵa Yehova ŵakanisambizganga. Kweni pakati pajumpha nyengo, nkhasintha. Ŵakaboni ŵa Yehova ŵakasambizganga waka Baibolo yayi, kweni ŵakalondezgangaso ivyo likuyowoya. Ntheura nkhamba kugomezga chomene Yehova na Baibolo, ndipo nkhakondwanga. Ŵazengezgani ŵane ŵanyake ŵakawona kuti nasintha chomene, ntheura ŵakaniphalira kuti, “Koleska Araceli, lutilira kusambira Baibolo!”
Nyengo zose nkhuwonga Yehova mu lurombo kuti: “Yewo Yehova kuti mukanileka waka yayi, kweni mukanovwira kuti nimanye unenesko.” Kweniso nkhapempha mukuru wane Felisa kuti wanigowokere chifukwa nkhamuyowoyeranga makora yayi. Kufuma pa nyengo iyo m’paka sono, tikukondwa kudumbiskana vya Baibolo m’malo mwakukangananga waka. Nkhabatizika mu 1989, apo nkhaŵa na vyaka 61.
Felisa: Nili na vyaka 91, ndipo mfumu wane wali kufwa. Pasono nkhuchita vinandi yayi pakuteŵetera Yehova. Kweni nichali kuŵazga Baibolo zuŵa lililose, kuluta ku maungano, kweniso kupharazga para nili makora.
Araceli: Nkhutemwa kupharazgira ŵasembe na masisiteri para nakumana nawo, panji chifukwa chakuti nane nkhaŵa sisiteri. Ŵanandi ŵakukondwa para nkhuŵapharazgira ndipo naŵagaŵira mabuku ghanandi. Nichali kukumbukira ivyo wasembe munyake wakayowoya apo nkhamupharazgiranga. Nkhadumbiskanapo na wasembe uyu kanandi waka. Kweni zuŵa linyake wakaniphalira kuti: “Araceli, ukuyowoya unenesko, kweni kasi ningaluta nkhu pa msinkhu wane uwu, ndipo ninjani wamunipwelelera? Kasi ŵanyane ku tchalitchi na ŵamumbumba yane ŵatenge vichi?” Nane nkhamuzgora kuti: “Wuli Chiuta, kasi iyo watenge wuli?” Wakamanya kuti nkhaneneskanga nadi, ndipo nkhawona kuti chitima chamukora. Kweni wakaŵavya waka chikanga kuti walutilire kusambira unenesko.
Nizamuluwa yayi nyengo iyo mfumu wane wakaniphalilira kuti nayo wakukhumba kuluta ku maungano. Pa nyengo iyi, wakaŵa na vyaka vyakujumpha 80, ndipo kakaŵa kakwamba kuti walute ku maungano. Kufuma waka pa nyengo iyi, wakakhalanga yayi ku maungano. Wakasambira Baibolo na kwamba kupharazga. Nkhukumbuka umo vikanozgeranga para tikupharazgira lumoza. Iyo wakafwa kwati kwakhala myezi yiŵiri kuti wabatizike.
Felisa: Apo nkhambanga kuteŵetera Yehova, ŵanung’una ŵane ŵatatu ŵakate nazingilira mutu. Kweni pamasinda, nawo ŵakasambira unenesko. Ichi chikanikondweska chomene ndipo ntchimoza mwa vinthu vyambura kuluwika pa umoyo wane. Pamanyuma, tose tikamba kukondwa chomene para tikudumbiskana vya Chiuta withu wachitemwa, Yehova, na Mazgu ghake. Paumaliro tose tikasopanga Yehova mwakukolerana. *
^ ndime 29 Ramoni wali na vyaka 83, Felisa wali na vyaka 91, ndipo Araceli wali na vyaka 87. Wose ŵachali kuteŵetera Yehova mwakugomezgeka. Lauri nayo wakalutilira kuteŵetera Yehova mwakugomezgeka m’paka apo wakafwira mu 1990.